KPDNHEP saran sektor peruncitan ketengah produk tempatan

(Azman (dua, kiri) membantu pelanggan mendapatkan ayam segar pada harga RM5 seekor pada perasmian penjenamaan semula Pasaraya Ameen Hall Mart di Losong Feri, Kuala Terengganu, semalam/ BERNAMA)

KUALA TERENGGANU, 27 September-Kementerian Perdagangan Dalam Negeri dan Hal Ehwal Pengguna (KPDNHEP) menyarankan lebih banyak produk tempatan diketengah dan dipasarkan menerusi sektor peruncitan bagi membantu mengembangkan perusahaan mikro, kecil dan sederhana (PMKS).Ketua Setiausahanya, Datuk Azman Mohd Yusof, berkata langkah itu turut membantu menjayakan agenda kerajaan terutama dalam Kempen Beli Barangan Malaysia.Ujarnya, barangan produk keluaran tempatan juga berkualiti dan dijual dengan harga berpatutan serta status halalnya yang terjamin."Langkah itu juga memberi petanda baik dalam mengaktifkan semula ekonomi masyarakat, khususnya mereka yang terbabit dalam PMKS," katanya selepas merasmikan penjenamaan semula pasar raya Ameen Hallmart di Kuala Terengganu, semalam.

(Ketua Setiausaha KPDNHEP, Datuk Azman Mohd Yusof)

Hadir sama, Pengarah KPDNHEP Terengganu, Saharuddin Mohd Kia.Sementara itu, Azman berkata, pembabitan sektor peruncitan dalam program Jualan Murah Keluarga Malaysia (JMKM) dapat mengetengahkan usaha kerajaan membantu rakyat mendapatkan barangan keperluan dengan harga lebih murah."Untuk kurangkan kos penganjuran JMKM, kita gunakan fasiliti sedia ada contohnya pasar raya untuk melaksanakan jualan murah."Selain peruncit kurangkan harga, insentif kerajaan pun ada sebab kerajaan ambil berat keresahan orang ramai berkaitan harga barangan yang tinggi," katanya.Azman berkata, pihaknya yakin pasar raya seperti Ameen Hallmart mampu menjadi platform contoh untuk Kempen Beli Barangan Malaysia dan menjadi satu daripada rakan strategik program JMKM di negeri ini.Menurutnya penjenamaan semula perniagaan peruncitan juga berupaya menjadikan pasar raya tersebut lebih berdaya saing dengan menawarkan lebih banyak produk barangan keperluan.


Kuskop- Bank Rakyat peruntuk RM40 juta bagi pembiayaan BR ProNiaga dan BR KOPLestari

(Menteri Pembangunan Usahawan dan Koperasi (Kuskop), Tan Sri Noh Omar)

TANJONG KARANG, 27 September- Kementerian Pembangunan Usahawan dan Koperasi (Kuskop) melalui Bank Rakyat memperuntukkan dana berjumlah RM40 juta bagi membantu usahawan dan perniagaan koperasi sektor pendidikan serta masjid. Menterinya, Tan Sri Noh Omar berkata, inisiatif itu akan disalurkan melalui dua jenis kemudahan pembiayaan iaitu BR ProNiaga dan BR KOPLestari. Beliau berkata, ia seiring saranan kerajaan untuk menawarkan pilihan produk perbankan, khususnya bagi mereka yang terlibat dalam perniagaan.  "Dalam usaha kita nak menggalakkan perkembangan koperasi, satu lagi skim baru yang dinamakan skim BR KOPLestari ini untuk membantu menlestarikan koperasi. Kita peruntukan RM30 juta ialah khususnya kepada koperasi- koperasi masjid kemudian kita juga beri tumpuan kepada koperasi pusat-pusat pengajian tinggi IPTA dan IPG," katanya. Noh ditemui pemberita selepas merasmikan cawangan Bank Rakyat Tanjong Karang.

(Tan Sri Noh merasmikan cawangan Bank Rakyat Tanjong Karang)

BR ProNiaga memperuntukkan RM10 juta bagi membantu golongan profesional yang terjejas pandemik COVID-19 dan kini menceburi bidang perniagaan dengan menjadi usahawan perusahaan mikro, kecil dan sederhana (PMKS).Bagi usahawan mikro, pinjaman ditawarkan antara RM10,000 hingga RM50,000 manakala bagi usahawan profesional, pinjaman boleh mencecah sehingga RM150,000.Permohonan pembiayaan itu boleh dibuat di semua cawangan Bank Rakyat.


Bursa Malaysia Derivatives diiktiraf bursa terbaik tahun ini bagi komoditi dan kemampanan

KUALA LUMPUR, 26 September- Bursa Malaysia Derivatives Bhd diiktiraf sebagai Bursa Terbaik Tahun ini - Komoditi dan Bursa Terbaik Tahun ini - Kemampanan oleh Futures and Options World (FOW) Global Investor Group yang berpangkalan di London menerusi Anugerah Pasaran Modal Asia 2022.Pengerusi Bursa Malaysia Derivatives dan Ketua Pegawai Eksekutif Bursa Malaysia Datuk Muhamad Umar Swift berkata bursa kekal teguh dalam memudahkan dapatan harga yang lebih baik dan menyediakan akses tambahan bagi dagangan untuk pelabur tempatan dan asing walaupun ketidaktentuan pasaran yang lebih ketara dialami pada 2021“Anugerah ini adalah bukti komitmen bursa untuk terus membangunkan produk dan perkhidmatan baharu bagi memenuhi keperluan lindung nilai dan dagangan peniaga dan peserta industri, khususnya dalam prospek pasaran yang semakin mencabar ketika ini,” katanya dalam kenyataan pada Isnin.

(Pengerusi Bursa Malaysia Derivatives dan Ketua Pegawai Eksekutif Bursa Malaysia Datuk Muhamad Umar Swift/BERNAMA)

Menurut bursa, kontrak Niaga Hadapan Minyak Sawit Mentah (FCPO) oleh Bursa Malaysia Derivatives mengakhiri 2021 dengan prestasi yang amat memberangsangkan apabila mencatatkan jumlah dagangan keseluruhan bagi setahun penun sebanyak 15.6 juta kontrak atau 390 juta tan minyak sawit mentah (MSM).Ini adalah lebih lima kali daripada jumlah MSM yang dihasilkan di seluruh dunia.“Bagi menyediakan ketelusan harga yang lebih tinggi untuk peserta pasaran MSM di Sabah dan Sarawak, bursa telah melancarkan kontrak Niaga Hadapan Minyak Sawit Mentah Malaysia Timur (FEPO) tahun lepas.“Dalam tempoh sebelas bulan daripada pelancaran FEPO, sejumlah 6,130 kontrak didagangkan telah dicatatkan dengan kepentingan terbuka harian tertinggi sebanyak 208 lot pada 17 Jun, 2022,” jelasnya.Tahun lepas, Bursa Malaysia Derivatives mula menerima guna pensijilan Minyak Sawit Mampan Malaysia dalam proses serahan fizikal kontrak FCPO dan FEPO.Sementara itu, Pemangku Pengarah Bursa Malaysia Derivatives, Mohd Saleem Kader Bakas berkata bursa ini berperanan penting dalam mempengaruhi peralihan kepada amalan lebih mampan dalam pasaran fizikal untuk menambah baik tawaran produk.“Satu usaha yang penting adalah menandatangani Memorandum Persefahaman bagi perkongsian strategik dengan Majlis Pensijilan Minyak Sawit Malaysia untuk menggalakkan amalan kemampanan dan bertanggungjawab dalam kalangan peserta rantaian bekalan minyak sawit.“Kami akan terus menggiatkan usaha dalam penambahbaikan strategik dan inovasi produk untuk meningkatkan daya tarikan kuat pasaran derivatif Malaysia kepada pelabur,” katanya.- BERNAMA


Bursa Malaysia ditutup rendah

KUALA LUMPUR, 26 September - Bursa Malaysia ditutup rendah hari ini seiring dengan prestasi bursa serantau lain di tengah-tengah sentimen lemah di seluruh dunia, kata seorang penganalisis. Pada 5 petang, petunjuk pasaran FTSE Bursa Malaysia KLCI (FBM KLCI) susut 11.94 mata atau 0.84 peratus kepada 1,413.04 daripada paras penutup 1,424.98 pada Jumaat. Indeks petunjuk pasaran turun 1.15 mata pada paras intra hari tertinggi pada 1,423.83 dan mencatatkan paras intra hari terendah pada 1,411.48 dalam dagangan awal. Di keseluruhan pasaran, kaunter rugi mengatasi kaunter untung sebanyak 780 berbanding 164, manakala 321 kaunter tidak berubah, 1,132 tidak diniagakan dan sembilan yang lain digantung. Jumlah dagangan meningkat kepada 2.12 bilion unit bernilai RM1.85 bilion berbanding 1.84 bilion unit bernilai RM1.57 bilion pada Jumaat minggu lepas. Naib presiden penyelidikan ekuiti Rakuten Trade Sdn Bhd, Thong Pak Leng berkata indeks serantau keseluruhannya ditutup rendah hari ini berikutan kebimbangan berterusan terhadap kemelesetan global.Beliau berkata kebimbangan terhadap prospek ekonomi global terus menjejaskan pasaran ekuiti selepas kenaikan kadar faedah yang agresif oleh bank pusat di seluruh dunia. “Kami kekal mengambil pendekatan berhati-hati dan percaya hala tuju pasaran tempatan dalam tempoh terdekat ini masih sangat bergantung kepada faktor global. Bagaimanapun, kami berpandangan pasaran tempatan terlebih jualan, yang seterusnya menyediakan peluang bagi pelabur untuk mengumpul saham pada paras menarik memandangkan penilaian murahnya. “Kami menjangkakan indeks itu berada dalam jajaran 1,410 dan 1,440 bagi minggu ini dengan paras sokongan segera pada 1,410 dan paras ketahanan pada 1,465,” katanya kepada Bernama. Di peringkat serantau, Nikkei 225 Jepun turun 2.66 peratus kepada 26,431.55, Indeks Hang Seng Hong Kong susut 0.44 peratus kepada 17,855.14 dan Indeks Straits Times Singapura jatuh 1.31 peratus kepada 3,183.69.

Sementara itu, dalam kalangan kaunter wajaran tinggi di Bursa Malaysia, IHH Healthcare meningkat 15 sen kepada RM5.95, TNB tidak berubah pada RM8.70 dan Maybank menguncup 10 sen kepada RM8.59.Public Bank turun enam sen kepada RM4.28, Petronas Chemicals susut 3.0 sen kepada RM8.32 dan CIMB berkurangan 9.0 sen kepada RM5.30. Dalam kalangan kaunter cergas, Aimflex tidak berubah pada 15 sen, Velesto dan TA Win turun satu sen setiap satu masing-masing kepada 12 sen dan 5.0 sen, manakala Hibiscus Petroleum susut empat sen kepada 86 sen.Di papan indeks, Indeks FBM Emas jatuh 103.68 mata kepada 10,093.70, FBM 70 berkurangan 161.52 mata kepada 12,270.27 dan Indeks FBMT 100 turun 94.16 mata kepada 9,839.46. Indeks FBM Emas Shariah turun 86.24 mata kepada 10,151.96 dan FBM ACE jatuh 105.51 mata kepada 4,661.12.Mengikut sektor, Indeks Tenaga turun 30.29 mata kepada 682.35, Indeks Perladangan menyusut 162.54 mata kepada 6,602.17, Indeks Perkhidmatan Kewangan berkurangan 179.38 mata kepada 16,089.19 dan Indeks Produk dan Perkhidmatan Perindustrian jatuh 2.30 mata kepada 169.90.Jumlah dagangan Pasaran Utama naik kepada 1.42 bilion saham bernilai RM1.64 bilion daripada 1.29 bilion saham bernilai RM1.37 bilion. Jumlah dagangan waran meningkat kepada 272.54 juta unit bernilai RM43.63 juta daripada 197.29 juta unit bernilai RM29.44 juta sebelumnya.Jumlah dagangan Pasaran ACE menokok kepada 422.84 juta saham bernilai RM162.81 juta daripada 353.22 juta saham bernilai RM177.11 juta.  Kaunter produk dan perkhidmatan pengguna menyumbang 209.17 juta saham yang diniagakan di Pasaran Utama, produk dan perkhidmatan perindustrian (362.21 juta), pembinaan (33.56 juta), teknologi (138.14 juta), SPAC (sifar), perkhidmatan kewangan (90.10 juta), hartanah (88.25 juta), perladangan (31.69 juta), REITs (75.25 juta), dana tertutup (4,800), tenaga (264.90 juta), penjagaan kesihatan (110.05 juta), telekomunikasi dan media (25.64 juta), pengangkutan dan logistik (40.25 juta) dan utiliti (21.95 juta). -BERNAMA


Ringgit ditutup rendah, cecah paras 4.60 berbanding dolar AS

KUALA LUMPUR, 26 September - Ringgit meneruskan aliran penurunan berbanding dolar Amerika Syarikat (AS) pada akhir urus niaga Isnin, ketika penyusutan selera risiko pelabur mengasak unit tempatan itu mencecah paras terendah dalam tempoh 24 tahun.Pada 6 petang ini, ringgit susut ke paras 4.6030/6045 berbanding dolar AS daripada 4.5775/5800 pada akhir Jumaat lepas.Ketua Penyelidikan dan Penasihat Kekayaan UOB Kay Hian, Mohd Sedek Jantan berkata ringgit sememangnya dijangka susut susulan pengukuhan ketara dolar AS akibat perkembangan berkaitan kenaikan kadar faedah.“Bagaimanapun, kami menjangkakan unit tempatan itu akan kembali pulih selepas dolar AS mencatat penurunan apabila pihak Rizab Persekutuan AS (Fed) memperlahankan tindakan menaikkan kadar faedah.“Perlu diingat bahawa pengukuhan dolar AS akibat kenaikan kadar faedah, tidak hanya memberi kesan kepada ringgit tetapi juga mata wang lain,” katanya kepada Bernama.Malah, beliau berkata, di peringkat serantau, prestasi ringgit telah mengatasi pound Britain, dolar Australia, dolar Singapura dan yen Jepun.

“Dari segi ketidaktentuan mata wang, ringgit lebih stabil berbanding mata wang Korea Selatan, Australia, Jepun, Jerman dan United Kingdom.“Pengukuhan ringgit itu telah didorong oleh pertumbuhan eksport yang menyaksikannya mencecah 48.2 peratus tahun ke tahun pada Ogos yang juga paras tertingginya dalam tempoh 16 bulan,” katanya.Bagi minggu ini, ringgit diunjur diniagakan pada paras 4.580 hingga 4.630 berbanding dolar AS.Dalam pada itu, ringgit diniagakan kebanyakannya mengukuh berbanding kelompok mata wang utama lain.Ringgit meningkat berbanding dolar Singapura kepada 3.2054/2069 daripada 3.2130/2152 sebelum ini, mengukuh berbanding yen kepada 3.1950/1965 daripada 3.2091/2113 serta naik berbanding euro kepada 4.4405/4420 daripada 4.4686/4710.Unit tempatan itu bagaimanapun susut berbanding pound Britain kepada 5.9197/9213. -BERNAMA


Pasaran getah ditutup bercampur-campur

KUALA LUMPUR, 26 September- Pasaran getah Malaysia ditutup bercampur-campur hari ini, mengambil petunjuk daripada prestasi lemah pasaran hadapan getah serantau serta kerugian yang dialami dalam harga minyak mentah.Seorang peniaga berkata sentimen diheret turun oleh ketidaktentuan pasaran yang tercetus daripada kenaikan kadar faedah terkini Amerika Syarikat.“Niaga hadapan getah Jepun susut hari ini disebabkan kerugian dalam ekuiti domestik dan harga Shanghai yang lebih lemah di tengah-tengah kebimbangan berterusan terhadap kelembapan ekonomi global,” katanya.Namun begitu, kerugian selanjutnya dihadkan oleh nilai ringgit yang terus lemah berbanding dolar AS.Harga Lembaga Getah Malaysia (LGM) untuk Getah Mutu Malaysia 20 (SMR 20) naik satu sen kepada 601 sen sekilogram, manakala lateks pukal turun satu sen kepada 468 sen sekg.Pada jam 5 petang, harga penutup LGM untuk SMR 20 ialah pada 601 sen sekg manakala lateks pukal pada 466.5 sen sekg.- BERNAMA


BNM pertingkat usaha banteras aktiviti 'scam'

(Gabenor Bank Negara Malaysia (BNM), Tan Sri Nor Shamsiah Mohd Yunus berucap merasmikan  Pameran Jenayah Kewangan secara maya)

KUALA LUMPUR, 26 September - Bank Negara Malaysia (BNM) akan mempertingkat usaha untuk membanteras aktiviti penipuan dalam talian atau 'scam' menerusi langkah kawalan baharu. Jelas Gabenornya, Tan Sri Nor Shamsiah Mohd Yunus, tindakan itu diambil berikutan modus operandi digunakan penjenayah kewangan yang sentiasa berubah.Antara langkah kawalan tambahan yang digariskan termasuk pengenalan kaedah pengesahan yang lebih kukuh menggantikan penggunaan kata laluan sekali sahaja, OTP diguna pakai ketika ini. "Bank Negara Malaysia dan industri kewangan akan terus dengan teliti memastikan keseimbangan antara keselamatan dengan keselesaan pengalaman atau kemudahan pelanggan. Bank Negara Malaysia juga akan terus memantau dan mengambil tindakan yang sewajarnya ke atas institusi kewangan untuk memastikan institusi kewangan sentiasa menetapkan kawalan dan standard keselamatan mereka pada tahap tertinggi," kata beliau ketika berucap merasmikan Pameran Jenayah Kewangan secara maya, di sini hari ini.

Ia dianjurkan Muzium dan Galeri Seni BNM bersama Polis Diraja Malaysia yang bertujuan mendidik orang ramai mengenai penipuan kewangan.Tambah Nor Shamsiah, pelanggan juga akan dihadkan kepada hanya satu peranti mudah alih atau peranti selamat untuk pengesahan transaksi.


Bajet 2023: Fokus tambah baik daya saing dan daya tahan sektor PMKS - Zafrul

KUALA LUMPUR, 26 September - Sektor Perusahaan Mikro, Kecil dan Sederhana (PMKS) akan berdepan pelbagai cabaran global pada suku keempat tahun ini dan tahun 2023. Ini berikutan perang di Ukraine yang berterusan, prinsip COVID-sifar China serta pendekatan Rizab Persekutuan (Fed) Amerika Syarikat (AS) dalam menaikkan kadar faedah bagi menangani inflasi dan gangguan rantaian bekalan.Menteri Kewangan, Tengku Datuk Seri Zafrul Tengku Abdul Aziz berkata menyedari hakikat tersebut beliau menyeru pemudah cara sektor perniagaan untuk terus membantu PMKS agar kekal bertahan dan bangkit semula.

"Sebagai pemudah cara sektor perniagaan, agensi seperti Credit Guarantee Corporation Malaysia Bhd (CGC) dan Syarikat Jaminan Pembiayaan Perniagaan Bhd (SJPP) harus bersiap sedia bagi terus membantu PMKS dalam mempertahankan pemulihan yang telah dicapai pasca pandemik."Walau apa cabaran sekalipun, seperti yang telah terbukti semasa zaman pandemik, InsyaAllah kita akan capai keberhasilan positif melalui usahasama kita membantu sektor perniagaan bertahan dan bangkit semula," katanya ketika berucap menyaksikan pemeteraian perjanjian antara CIMB Bank Bhd dan CIMB Islamic Bank Bhd (CIMB), Syarikat Jaminan Pembiayaan Perniagaan Bhd (SJPP) dan Credit Guarantee Corporation Malaysia Bhd (CGC), di sini.Tengku Zafrul berkata, Bajet 2023 juga akan terus memberi fokus kepada sektor PMKS."Bajet 2023 juga akan memberi tumpuan mewujudkan persekitaran perniagaan yang kondusif, mencapai ketahanan dan daya saing yang tinggi melalui penerapan teknologi yang inovatif, serta menaik taraf pembangunan modal insan dan tenaga kerja golongan PMKS negara kita," katanya.


Kadar antara bank jangka pendek ditutup kukuh dengan langkah BNM

KUALA LUMPUR, 26 September- Kadar antara bank jangka pendek ditutup kukuh pada Isnin berikutan langkah operasi Bank Negara Malaysia (BNM) bagi menyerap mudah tunai daripada sistem kewangan.Mudah tunai dalam sistem konvensional meningkat kepada RM41.65 bilion daripada RM41.64 bilion pagi ini manakala dana Islam berkurangan kepada RM27.42 bilion daripada RM33.02 bilion.Terdahulu, bank pusat itu menawarkan masing-masing tender pasaran wang konvensional, tender Qard dan tender repo berbalik.Pada 4 petang, BNM menawarkan masing-masing satu tender pasaran wang konvensional RM40.6 bilion dan pasaran wang Murabahah RM27.4 bilion, kedua-duanya bagi wang sehari.Purata kadar semalaman Islam kekal pada 1.72 peratus manakala kadar seminggu, dua dan tiga minggu masing-masing pada 1.78 peratus, 1.82 peratus dan 1.85 peratus.- BERNAMA


Bangunkan modal insan, tingkat pendapatan ke arah sifar miskin tegar

KUALA LUMPUR, 25 September- Aspek pembangunan modal insan dan galakan penglibatan dalam ekonomi setempat antara inisiatif yang perlu di ambil kira ke arah mencapai Sifar Miskin Tegar menjelang 2025.Jelas Pensyarah Kanan Fakulti Ekonomi dan Muamalat, Universiti Sains Islam Malaysia, Dr. Muhammad Iqmal Hisham Kamaruddin, ia penting bagi memastikan kelangsungan pendapatan isi rumah dalam jangka masa panjang.

(Pensyarah Kanan Fakulti Ekonomi dan Muamalat, USIMDr Muhammad Iqmal Hisham Kamaruddin)

"Pertamanya sudah pasti pembinaan pendiikan modal insan perlu diterapkan kepada mereka ini bagi memberi kesedaran buat mereka untuk keluar atau bangkit dari miskin tegar"Mengembeling golongan ini agar bersama terlibat dalam progrm ekonomi setempat yang boleh meningkatkan pendapata ekonomi mereka, isi rumah tetapi juga boleh menyumbang kepada penawaran, permintaan pasaran domestik Malaysia ini, termasuklah projek kiritikal seperti pertanian dan penghasilan makanan", katanya kepada Berita RTM.Tambahnya, selain berupaya meningkatkan pendapatan golongan berkenaan, penglibatan dalam sektor penghasilan makanan juga mengurangkan kebergantungan negara terhadap sumber luar.


Bajet 2023 tumpu pemulihan ekonomi negara - Mustapha

JELI, 25 September - Pembentangan Bajet 2023 bulan depan bakal memberi tumpuan kepada pemulihan ekonomi negara.Menteri di Jabatan Perdana Menteri (Ekonomi), Datuk Seri Mustapa Mohamed berkata ia meliputi rancangan jangka pendek dan sederhana kepada keperluan transformasi ekonomi.

"Kita harus perkenal langkah-langkah pembaharuan kerana sekiranya berterusan dengan cara lama, kita tidak akan berjaya. Transformasi ekonomi adalah penting supaya lebih kukuh dan berdaya tahan dalam menangani sebarang cabaran," katanya pada sidang media selepas menyampaikan sumbangan kepada 64 pelajar cemerlang di Parlimen Jeli, di sini.Tambah Mustapha, kerajaan memberi tumpuan utama dalam menangani isu ekonomi bagi memastikan ekonomi negara terus kukuh."Jika sebelum ini tumpuan utama diberikan kepada aspek kesihatan COVID-19, namun selepas hampir selesai COVID-19, kita memberi tumpuan kepada ekonomi."Kita mahu pastikan bagaimana inflasi terus terkawal, bagaimana peluang pekerjaan terus diwujudkan dan Perusahaan Kecil Sederhana (PKS) terus dibantu. Ini keutamaan kita dan apa sahaja yang kurang, kita akan terus perbaiki," katanya.


Niaga hadapan FBM KLCI rendah pada sesi awal dagangan

KUALA LUMPUR, 26 September- Kontrak niaga hadapan FTSE Bursa Malaysia KLCI (FKLI) di Bursa Malaysia Derivatives dibuka rendah hari ini, sejajar dengan prestasi lemah pasaran tunai.Pada pukul 9.35 pagi, September 2022 susut 5.0 mata kepada 1,416.0, Oktober 2022 lemah 7.5 mata menjadi 1,416.50, Disember 2022 menguncup 8.0 mata kepada 1,416.50 manakala Mac 2023 merosot 3.5 mata kepada 1,409.50.Jumlah dagangan ialah pada 1,449 lot, dengan kepentingan terbuka 36,569 kontrak.

Indeks penanda aras FTSE Bursa Malaysia KLCI (FBM KLCI) susut 5.58 mata kepada 1,419.40 selepas 35 minit diniagakan.Ia dibuka 1.15 mata lebih rendah pada 1,423.83 berbanding penutupan Jumaat pada 1,424.98.


Bajet 2023: Perlu fokus kepada pembangunan inklusif dan mampan - Lam Thye

KUALA LUMPUR, 26 September - Bajet 2023 perlu merangkumi pemacu perubahan strategi ke arah pembangunan negara yang inklusif dan mampan. Aktivis sosial, Tan Sri Lee Lam Thye berpandangan untuk itu tumpuan perlu terarah kepada pembentukan modal insan yang berteraskan pembangunan akhlak, sosial dan hak asasi manusia.

"Pembangunan yang sebenar adalah apabila penyatuan pelbagai rakyat terutamanya di negara kita yang mempunyai kepelbagaian bangsa dan agama. Selain itu, ketidaksamaan dan berasaskan gender di era ini seharusnya dihapuskan. semua pihak mempunyai hak sama rata dalam apa jua sektor berikutan lelaki dan perempuan kini sudah saling setanding," katanya kepada RTM.Dalam pada itu, Lam Thye juga berkata agenda pembangunan hijau turut perlu diberi penekanan bagi memastikan perancangan pembangunan negara mengambil kira kelestarian alam sekitar. "Bagi mencapai ke arah pembangunan inklusif dan mampan juga, faktor dari segi kepentingan terhadap alam sekitar juga tidak boleh dipandang remeh oleh kerajaan."Pembangunan secara fizikalnya banyak menggunakan alam sekitar sebagai sumber bahan mentah menjadikan sumber ini diancam kepupusan. Kerajaan seharusnya fokuskan tentang bagaimana pembangunan yang lestari dapat dicapai dengan meminimumkan pencemaran," katanya.Lam Thye turut menekankan agar kerajaan mengambil langkah berhati-hati dalam setiap keputusan yang melibatkan kepentingan ekonomi dan sosial negara. Ini termasuk dalam urusan perdagangan antarabangsa yang melibatkan pelabur asing.


Sukuk Digital Pertama Malaysia, Sukuk Prihatin  telah ditebus sepenuhnya

KUALA LUMPUR, 24 September- Sukuk Digital Pertama Malaysia, Sukuk Prihatin yang dilancarkan pada 22 September 2020 telah ditebus sepenuhnya pada 22 September tahun ini. Terbitan Sukuk Prihatin telah dilanggan oleh 2,436 pembeli individu dan korporat dengan jumlah keseluruhan terbitan lebih RM6.6 bilion ringgit. Melalui kenyataan, Menteri Kewangan, Tengku Datuk Seri Zafrul Tengku Abdul Aziz menyatakan jumlah terbitan telah disalurkan bagi membiayai sebahagian perbelanjaan di bawah Kumpulan Wang COVID-19."Ini termasuk pinjaman mikro kredit di bawah Bank Simpanan Nasional dan TEKUN Nasional, bantuan khas untuk pelajar institusi pendidikan tinggi, kempen e-Dagang bagi PKS dan perusahaan mikro",katanya menerusi kenyataan itu.

(Menteri Kewangan, Tengku Datuk Seri Zafrul Tengku Abdul Aziz)

Beliau berkata kerajaan turut merakamkan penghargaan kepada mereka yang telah melanggan sukuk tersebut, khususnya kepada 95 pemegang Sukuk Prihatin yang memilih untuk menyumbangkan amaun prinsipal kepada kerajaan. "Bagi memartabatkan semangat Keluarga Malaysia, Kerajaan akan menyalurkan keseluruhan sumbangan berjumlah lebih RM2 juta kepada Akaun Amanah Bencana",katanya"Sumbangan itu akan menyokong pembaikan infrastruktur dan kemudahan awam yang rosak serta bantuan kewangan untuk mangsa bencana alam.Sukuk Prihatin yang menggabungkan unsur-unsur digital, pelaburan runcit dan tujuan amal, turut meraih pelbagai anugerah.Ini meliputi Urus Niaga Terbaik Keseluruhan Tahun 2020, Urus Niaga Terbaik Malaysia Tahun 2020 oleh Islamic Finance News dan Sukuk Digital Terbaik oleh Alpha Southeast Asia di Anugerah Tawaran dan Solusi Terbaik Tahunan 2020 ke-14.


Inisiatif ringankan beban rakyat diteruskan dalam Bajet 2023

KUALA LUMPUR, 24 September- Inisiatif bagi meringankan beban rakyat akan diteruskan menerusi Bajet 2023.Menteri Kewangan, Tengku Datuk Seri Zafrul Tengku Abdul Aziz mengakui, meskipun ekonomi negara berkembang pesat, namun masih terdapat individu terkesan dan belum pulih sepenuhnya daripada impak pandemik COVID-19.Jelas beliau, ketegangan geopolitik berterusan antara Amerika Syarikat dan China serta peperangan di Ukraine turut memberi tempias kepada Malaysia sebagai ekonomi terbuka.Disebalik pelbagai cabaran global, kerajaan kekal komited memastikan kelangsungan hidup rakyat menerusi pelbagai inisiatif dan bantuan tunai sedia ada."Jadi apa yang kerajaan buat untuk bantu rakyat, bagi golongan terkesan seperti golongan miskin tegar telah sedia ada bantuan bulanan daripada Jabatan Kebajikan Masyarakat (JKM), pada masa sama, bantuan daripada Baitulmal dan Pusat Pungutan Zakat Negeri.Selain itu kelayakan untuk menerima Bantuan Keluarga Malaysia (BKM) juga telah ditambah baik, kalau dulu keluarga yang berpendapatan di bawah RM4,000 sahaja yang terima, sekarang ini keluarga yang berpendapatan bawah RM5,000 pun boleh dapat BKM," katanya menerusi video yang dimuat naik di saluran Youtube beliau.

(Tengku Datuk Seri Zafrul Tengku Abdul Aziz, Menteri Kewangan)

Tambah Tengku Datuk Seri Zafrul, tahun ini, sejumlah RM8 bilion akan disalurkan kepada 8.7 juta Keluarga Malaysia di bawah BKM.Secara keseluruhan, jumlah subsidi yang diperuntukkan bagi mengurangkan kos sara hidup rakyat dijangka mencecah RM80 bilion, hampir empat kali ganda berbanding peruntukan tahun 2021.Ia merangkumi subsidi bahan api, minyak masak dan bekalan elektrik.


Aktiviti menyimpan stok dijangka pacu kenaikan permintaan minggu depan

KUALA LUMPUR, 24 September- Aktiviti dagangan getah Malaysia dijangka tertumpu kepada mengumpulkan stok menjelang keadaan cuaca buruk dan monsun timur laut yang diramalkan akan berlaku, justeru pasaran diunjur mengalami sedikit peningkatan dalam permintaan dan harga.Bekas Presiden Persatuan Pengeluar Sarung Tangan Getah Malaysia (MARGMA), Denis Low berkata hujan dilaporkan berlaku di beberapa negara pengeluar menjelang musim tengkujuh.“Di sesetengah kawasan, kami mendengar petani bekerja pada tahap kira-kira 40 peratus sahaja dan ini mungkin akan menjejaskan bekalan.“Aktiviti pengisian semula akan berjalan seperti biasa dan juga beberapa aktiviti menyimpan stok untuk minggu depan. Kami menjangkakan pasaran akan didagangkan dalam jajaran kecil dengan sedikit dan berlaku sedikit peningkatan dalam permintaan dan harga,” katanya kepada Bernama.

Sementara itu, seorang peniaga lain berkata harga dalam pasaran getah Malaysia bersedia untuk menjejaki pergerakan pasaran hadapan getah serantau, ringgit berbanding dolar Amerika Syarikat (AS) dan penanda aras harga minyak mentah dalam persekitaran dasar monetari global yang lebih ketat.Peserta pasaran dijangka memantau perkembangan konflik Rusia-Ukraine yang semakin meruncing, data ekonomi yang akan datang dan pelaksanaan langkah sokongan China untuk petunjuk seterusnya dalam ekonomi global.Bagi minggu yang baru berakhir, pasaran getah tempatan didagangkan dalam arah aliran negatif kerana sentimen pasaran terjejas akibat kebimbangan kemelesetan global, kemerosotan harga minyak serta pengetatan dasar monetari oleh Rizab Persekutuan AS.Walaubagaimanapun, kerugian selenjutnya dihadkan oleh ringgit yang lebih lemah berbanding dolar AS dan perkembangan positif dalam industri getah.Berdasarkan pergerakan Khamis hingga Jumaat, Getah Mutu Malaysia (SMR 20) melonjak 23 sen kepada 605.5 sen sekg berbanding 582.5 sen sekg pada minggu sebelumnya.Pada jam 5 petang, harga penutup untuk SMR 20 pada 580.0 sen sekilogram manakala lateks pukal pada 474.0 sen sekilogram.Pasaran ditutup pada Jumaat (16 September) untuk sambutan Hari Malaysia, operasinya disambung semula pada Isnin (19 September).- BERNAMA


Subsidi bersasar elak ketirisan agihan bantuan

KUALA LUMPUR, 24 September- Subsidi secara bersasar dan interaktif dilihat dapat membantu mengelakkan ketirisan dalam pengagihan bantuan.Penganalisis Ekonomi UniKL Business School, Profesor Madya Dr. Aimi Zulhazmi Abdul Rashid berkata, "dengan cara ini, data penerimaan bantuan lebih tepat dan penyalahgunaan barangan subsidi dapat dibendung."Beliau turut menjelaskan kaedah tersebut memerlukan, "penerima subsidi itu perlu melaporkan kepada kerajaan jumlah penggunaannya setiap bulan. Jadi kita boleh sesuaikan berapakah jumlah subsidi yang diperlukan, kerana keperluan setiap keluarga berlainan."Ada keluarga memiliki sebuah motosikal, dan mungkin beberapa buah motosikal. Keluarga lain mungkin tidak mempunyai motosikal tetapi motokar. Kedua-dua ini menggunakan tenaga yang berbeza" jelasnya dalam satu telesidang video bersama RTM.

(Profesor Madya Dr. Aimi Zulhazmi Abdul Rashid, Penganalisis Ekonomi UniKL Business School)

Selain daripada itu, kaedah teknologi terkini juga harus diguna pakai bagi mengenal pasti tiada ketirisan berlaku termasuk penyeludupan barangan subsidi ke luar negara.Sehingga kini, kerajaan telah meningkatkan keperluan perbelanjaan subsidi kepada hampir RM80 billion. Ini termasuk bantuan tunai, akses mudah bagi barangan keperluan melalui diskaun Jualan Murah Keluarga Malaysia (JMKM), penstabilan harga makanan utama serta harga bahan api melalui pemberian subsidi RON95 dan elektrik.


Industri Fintech capai kematangan, terus berkembang

KUALA LUMPUR, 24 September- Industri teknologi kewangan (Fintech) dalam kewangan Islam berpotensi untuk terus berkembang pesat disokong ekosistem komprehensif.Presiden Persatuan Perbankan Islam dan Institusi Kewangan Malaysia (AIBIM), Mohd Muazzam Mohamed berkata, industri ini telah mencapai tahap matang berbanding negara lain menerusi bantuan Bank Negara Malaysia (BNM) dan agensi kerajaan seperti Perbadanan Digital Ekonomi Malaysia (MDEC).“Kita juga perlu memberikan pujian kepada ketersediaan sumber dan bakat kita, serta hakikat bahawa Malaysia mempunyai asas yang baik apabila bakat dan perkhidmatan kewangan itu boleh disebar-luaskan,” katanya pada sidang media sempena penganjuran Forum Kewangan Islam Global (GIFF) 2022.

GIFF 2022 anjuran AIBIM dengan kerjasama Pusat Kewangan Islam Antarabangsa Malaysia akan berlangsung selama dua hari bermula 5 hingga 6 Oktober ini di Kuala Lumpur.Forum menghimpunkan pemimpin kewangan Islam dunia dan pemain industri bagi membincangkan perkembangan terkini, peluang dan trend dalam sektor perbankan Islam.


Niaga hadapan MSM diniagakan pada kecenderungan penurunan minggu hadapan

KUALA LUMPUR, 24 September- Kontrak niaga hadapan minyak sawit mentah (MSM) di Bursa Malaysia Derivatives dijangka diniagakan pada kecenderungan penurunan berikutan permintaan rendah, yang boleh menjejaskan harga, kata peniaga.Bagaimanapun, penurunan seterusnya akan dihadkan berikutan harga semasa yang rendah akan menarik untuk pasaran tradisional India pada sambutan Deepavali pada Oktober.“Ini dijangka akan membantu mengurangkan simpanan stok semasa kami,” katanya kepada Bernama.Pemilik dan Pengasas Bersama Palm Oil Analytics yang berpangkalan di Singapura Sathia Varqa berkata dagangan di pasaran niaga hadapan MSM akan pulih pada minggu depan.“Asas sawit terus kukuh berbanding minyak lain walaupun terdapat sentimen lemah. Dengan harga yang rendah, diskaun yang lebih luas, ringgit yang lemah dan permintaan bermusim meningkat, kita akan menyaksikan harga pulih pada minggu depan,” katanya.

Dalam nota penyelidikannya pada Isnin, MIDF Research menaikkan unjuran pertumbuhan 2022 untuk eksport dan import negara, masing-masing kepada 22.4 peratus dan 29.5 peratus, sambil menambah bahawa terdapat petunjuk kepelbagaian kepada pasaran baharu untuk eksport minyak sawit.“Kami menjangka harga yang rendah akan mengehadkan pertumbuhan eksport sektor tersebut, tetapi kemungkinan kepelbagaian kepada pasaran baharu boleh membantu menyokong eksport minyak sawit,” katanya.Sementara itu, Lembaga Minyak Sawit Malaysia mengingatkan bahawa pengeluar Indonesia mengurangkan inventori secara agresif sejak membatalkan larangan eksport. Ini telah memberi impak negatif kepada minyak sawit Malaysia dengan stok mungkin meningkat kepada paras tertinggi dalam tempoh tiga setengah tahun pada akhir 2022.Pada minggu dagangan yang singkat berikutan cuti umum lepas, kontrak niaga hadapan MSM untuk bulan semerta Oktober 2022 merosot RM88 kepada RM3,673 satu tan, November 2022 berkurangan RM87 kepada RM3,710 satu tan, Disember 2022 jatuh RM90 kepada RM3,736 satu tan dan Januari 2023 merosot RM93 kepada RM3,760 satu tan.Februari 2023 berkurangan RM81 kepada RM3,807 satu tan dan Mac 2023 merosot RM76 kepada RM3,845.Jumlah dagangan mingguan, bagaimanapun, melonjak kepada 1,008,219 lot daripada 245,948 pada minggu sebelumnya manakala kepentingan terbuka berkurangan kepada 203,306 kontrak daripada 206,287 kontrak pada minggu lepas.Harga MSM fizikal untuk September Selatan meningkat RM50 kepada RM3,800 satu tan.Pasaran ditutup pada Jumaat lepas untuk cuti umum Hari Malaysia. -BERNAMA


Kadar jangka pendek dijangka stabil minggu depan susulan operasi BNM

KUALA LUMPUR, 24 September- Kadar jangka pendek diunjur kekal stabil minggu depan berikutan operasi Bank Negara Malaysia untuk menyerap lebihan mudah tunai daripada pasaran tunai.Pada minggu yang baru berakhir, bank pusat campur tangan setiap hari untuk mengurangkan lebihan dana daripada sistem kewangan dengan menjalankan tender pasaran wang konvensional, tender repo berbalik, tender Qard, tender Program Murabahah Komoditi dan tender Bil Antara Bank (BNIB) Bank Negara.Jumlah lebihan mudah tunai dalam sistem konvensional untuk minggu itu berkurangan kepada RM37.48 bilion daripada RM41.71 bilion minggu sebelumnya, manakala dalam sistem Islam, ia menyusut menjadi RM28.65 bilion daripada RM29.01 bilion sebelumnya.Purata kadar semalaman Islam kekal pada 1.72 peratus, manakala kadar satu, dua dan tiga minggu masing-masing pada 1.78 peratus, 1.82 peratus dan 1.85 peratus.-BERNAMA


Pertumbuhan KDNK, indikator positif ekonomi negara semakin berkembang

KUALA LUMPUR, 23 September- Sebarang dakwaan mengenai kedudukan ekonomi negara perlu berasaskan bukti dan data yang kukuh.Menteri Kewangan, Tengku Datuk Seri Zafrul Tengku Abdul Aziz berkata tuduhan tanpa fakta tidak berasas boleh mengelirukan rakyat.Jelasnya, prestasi positif pertumbuhan KDNK bagi tiga suku berturut-turut antara indikator positif utama yang menunjukkan ekonomi negara semakin berkembang."KDNK negara sebenarnya sudah naik 3 suku berturut-turut, suku keempat 2021 tumbuh 3.6 peratus, suku pertama tahun ini tumbuh 5 peratus dan suku kedua tahun ini tumbuh 8.9 peratus. Pertumbuhan tertinggi di Asia Tenggara bagi tempoh tersebut," katanya.

(Tengku Datuk Seri Zafrul Tengku Abdul Aziz)

Beliau menyatakan demikian menerusi video yang dimuatnaik di saluran youtubenya.Selain KDNK, satu lagi petunjuk utama yang perlu menjadi rujukan adalah kadar pengangguran."Kadar pengangguran negara sebenarnya sudah turun selama 12 bulan berturut-turut. Kadar pengangguran terkini bagi Julai 2022 ialah 3.7 peratus berbanding puncaknya iaitu 5.3 peratus pada bulan Mei 2020," tambah beliau. Zafrul menjelaskan penurunan kadar pengangguran turut menunjukkan perkembangan sektor perniagaan.


Inflasi Januari-Ogos 2022 meningkat 3.1 peratus

KUALA LUMPUR, 23 September- Kadar inflasi negara meningkat 3.1 peratus bagi tempoh Januari hingga Ogos 2022, selari jangkaan pasaran sebanyak 3.2 peratus tahun ini.Menteri di Jabatan Perdana Menteri (Ekonomi), Datuk Seri Mustapa Mohamed berkata, peningkatan didorong permintaan dalam negara yang kukuh, harga komoditi yang masih tinggi dan gangguan dalam rantaian bekalan global."Bagi Ogos 2022, kadar inflasi negara meningkat sedikit kepada 4.7 peratus berbanding 4.4 peratus bulan sebelumnya. Ini berikutan fenomena global yang turut dialami kebanyakan negara disebabkan kenaikan input pengeluaran dan harga bahan api," katanya menerusi kenyataan.

Jelasnya, kadar inflasi Malaysia antara yang terendah di dunia berbanding Amerika Syarikat, Thailand, Filipina dan Korea Selatan.Keadaan ini didorong langkah kerajaan menyediakan subsidi terbesar dalam sejarah negara.Kerajaan katanya, akan terus membendung inflasi, terutama melalui Pasukan Khas Jihad Tangani Inflasi. "Menerusi langkah berterusan, inflasi negara secara keseluruhan adalah terkawal dengan harga bagi beberapa barangan makanan asas yang mengalami peningkatan tinggi sebelum ini kembali stabil.Pengukuhan sekuriti makanan juga akan terus diberi tumpuan," menurut kenyataan itu lagi.Tambah beliau, Unit Perancang Ekonomi, Jabatan Perdana Menteri serta Kementerian Pertanian dan Industri Makanan akan melaksanakan kajian bagi mengenal pasti langkah segera dalam menangani isu dan cabaran sekuriti makanan negara. Kajian tersebut dijangka selesai dalam tempoh tiga bulan.


Zuraida komited bawa koko ke pasaran antarabangsa

PETALING JAYA, 23 September- Kementerian Perusahaan Perladangan dan Komiditi komited untuk membawa koko ke pasaran antarabangsa terutamanya di negara-negara dunia ketiga.Menterinya, Datuk Zuraida Kamaruddin berkata negara-negara seperti India, Pakistan dan Bangladesh bersedia untuk membeli koko dari Malaysia dengan harga yang berpatutan.

(Menteri Perusahaan Perladangan dan Komoditi,  Datuk Zuraida Kamaruddin)

"Negara-negara ini bersedia untuk mengambil coklat berkualiti tinggi harga sangat berpatutan mereka mampu untuk makan. Kalau dibandingkan dengan jenama American, jadi inilah pasaran yang kita hendak sediakan untuk pemain industri di Malaysia untuk negara luar," kepada pemberita selepas melakukan lawatan kerja ke Muzium Coklat di sini, hari ini.Jelas beliau, kerajaan juga sedang giat bekerjasama dengan syarikat antarabangsa bagi membawa masuk teknologi terkini untuk meningkatkan lagi produktiviti pengeluaran koko tempatan.


Ringgit dibuka rendah berbanding dolar AS

KUALA LUMPUR, 23 September- Ringgit mencatat prestasi rendah sedikit berbanding dolar Amerika Syarikat (AS) pada sesi awal urus niaga Jumaat berikutan kekurangan momentum belian ketika permintaan terhadap dolar AS terus meningkat kerana dilihat sebagai aset selamat.Pada pukul 9.00 pagi ini, ringgit susut kepada 4.5670/5710 berbanding dolar AS daripada paras 4.5660/5695, semalam.Peniaga ActivTrades Dyogenes Rodrigues Diniz berkata kenaikan kadar faedah Amerika Syarikat (AS) baru-baru ini hanya membuktikan bahawa bank pusat AS akan meneruskan dasar monetari yang ketat bagi membendung kenaikan inflasi.“Malah, pasaran turut menjangkakan pihak Rizab Persekutuan AS (Fed) akan meneruskan pendirian itu sehingga akhir tahun yang berkemungkinan menyaksikan kadar faedah itu dalam julat 4.0-4.5 peratus.“(Berikutan itu) dolar AS akan terus mengukuh berbanding ringgit sehingga mencecah pada paras 4.6000,” katanya.

Bagaimanapun, dari sudut teknikal, Diniz berkata dolar AS berada dalam situasi terlebih beli berbanding ringgit yang akan menjadi pertimbangan bagi pelabur yang memilih mata wang terbabit.Pada sesi awal hari ini, ringgit mencatat prestasi bercampur-campur berbanding kelompok mata wang utama lain.Ringgit susut berbanding yen kepada 3.2139/2172 daripada 3.1890/1919 semalam dan turun berbanding dolar Singapura kepada 3.2207/2238 daripada 3.2196/2225.Bagaimanapun, unit tempatan itu mengukuh berbanding pound Britain kepada 5.1447/1492 daripada 5.1564/1603 dan meningkat berbanding euro kepada 4.4958/4997 daripada 4.5002/5037.- BERNAMA


BNM pantau rapi, pastikan pasaran kewangan kekal teratur

KUALA LUMPUR, 23 September- Bank Negara Malaysia (BNM) akan terus memantau rapi dan memastikan pasaran kewangan kekal teratur.Ia susulan perkembangan luaran yang mendorong pengukuhan dolar Amerika berbanding hampir semua mata wang, termasuk ringgit. Menurut Gabenor BNM, Tan Sri Nor Shamsiah Mohd Yunus, keadaan kewangan global yang lebih ketat dan ketidaktentuan yang ketara dalam pasaran pertukaran asing dijangka tidak menjejaskan pertumbuhan ekonomi Malaysia."Ekonomi negara berkembang 8.9 peratus pada suku kedua dan akan terus didorong keadaan pasaran pekerja dan aktiviti pelancongan yang bertambah baik.Sistem kewangan domestik mempunyai tahap permodalan yang kukuh dengan mudah tunai yang lebih daripada mencukupi," katanya menerusi kenyataan.

(Tan Sri Nor Shamsiah Mohd Yunus, Gabenor BNM)

Tambah beliau, pengantaraan kewangan juga terus menyokong ekonomi."Keutamaan dasar pada masa ini untuk menyokong pertumbuhan ekonomi yang mampan dalam persekitaran harga yang stabil serta mengukuhkan asas-asas ekonomi melalui pembaharuan struktur.Bukannya dengan melaksanakan kawalan modal atau menambat semula ringgit," menurut kenyataan itu lagi.Justeru, pergerakan ringgit tegasnya akan terus ditentukan oleh pasaran.Manakala, pasaran pertukaran asing terus berfungsi dan mengantara dengan berkesan.


Syarikat perlu terap prinsip ESG, elak risiko hilang akses modal

KUALA LUMPUR, 23 September- Komuniti perniagaan perlu menerapkan prinsip Alam Sekitar, Sosial dan Tadbir Urus (ESG) jika tidak mahu berdepan risiko kehilangan akses kepada modal bertujuan tertentu melibatkan pelabur institusi yang mempunyai pengaruh serta nilai aset besar.Menteri Kewangan, Tengku Datuk Seri Zafrul Tengku Abdul Aziz menegaskan, langkah tersebut penting memandangkan nilai aset-aset ESG dijangka mencecah US$53 trilion (US$1=RM4.56) menjelang 2025.Ujarnya, pelabur institusi membawa pengaruh kolektif yang besar dengan aset di bawah pengurusan bernilai 2.2 trilion ringgit dan kira-kira RM750 bilion dalam bursa saham tempatan.

(Tengku Datuk Seri Zafrul Tengku Abdul Aziz, Menteri Kewangan)

“Berdasarkan saiz dan kapasiti itu, pelabur institusi boleh serta perlu berperanan penting untuk memacu pandangan yang berkesan, menjana pemangkin yang kebal masa depan serta membuka nilai menerusi penglibatan aktif dengan syarikat penerima pelaburan atau portfolio terbabit. Ini bukan saja bagi tujuan mendapatkan pulangan semata-mata tetapi juga bertujuan tertentu yang berteraskan prinsip-prinsip ESG,” katanya ketika berucap pada Persidangan Tadbir Urus Korporat 2022 Majlis Pelabur Institusi Malaysia (IIC) Perbadanan Pembangunan Industri Sekuriti (SIDC) di sini.Pada acara sama, beliau turut melancarkan Kod Malaysia bagi Pelabur Institusi 2022 yang menggantikan kod pertama diterbitkan pada 2014.


Bursa Malaysia dibuka rendah seiring prestasi Wall Street

KUALA LUMPUR, 23 September- Bursa Malaysia dibuka rendah sedikit pada sesi awal dagangan Jumaat, menjejaki prestasi Wall Street yang susut untuk hari ketiga berturut-turut ketika kenaikan kadar faedah yang agresif oleh bank pusat negara itu terus menjejaskan sentimen.Malah, bank pusat lain seperti Swiss National dan Bank of England turut bertindak menaikkan kadar faedah masing-masing sebanyak 75 mata asas dan 50 mata asas berikutan langkah pihak Rizab Persekutuan Amerika Syarikat (Fed), kata peniaga.Pada 9.03 pagi tadi, indeks petunjuk utama FTSE Bursa Malaysia KLCI (FBM KLCI) susut 0.96 mata kepada 1,438.20 daripada 1,439.16 pada akhir dagangan semalam.

Indeks penanda aras itu dibuka turun 0.05 mata kepada 1,439.11.Bagaimanapun, sentimen pasaran adalah positif dengan kaunter untung mengatasi rugi iaitu 119 berbanding 102 manakala 174 lain tidak berubah, 2,003 tidak diniagakan dan sembilan lain digantung dagangannya.Jumlah dagangan sebanyak 76.16 juta unit bernilai RM37.42 juta.Menurut Malacca Securities Sdn Bhd, FBM KLCI susut selepas sentimen lemah menyebabkan aktiviti jualan ketara di peringkat global berikutan pendirian berterusan Fed yang cenderung menaikkan kadar faedah dan kalangan pelabur pula terus menjangkakan lebih banyak kenaikan lebih agresif di masa depan."Oleh itu, kami yakin bursa tempatan berkemungkinan akan terus kekal berhati-hati dan cenderung susut. Selain itu, pelabur akan turut menunggu maklumat mengenai kadar inflasi Malaysia untuk mengukur prospek keputusan Bank Negara Malaysia mengenai Kadar Dasar Semalaman yang akan datang,” katanya.Firma pembrokeran itu berkata harga minyak mentah dijangka dalam jajaran US$90 bagi masa terdekat ini manakala harga minyak sawit mentah (MSM) di bawah RM3,800.“Kami juga kekal positif terhadap prospek sektor perbankan berikutan senario kenaikan kadar faedah dan menjangkakan sektor telekomunikasi, berkaitan solar, pembinaan serta bahan binaan mungkin dapat menarik minat belian menjelang pembentangan Bajet 2023."Stok minyak dan gas pula dijangka mencatat prestasi baik dalam tempoh terdekat berikutan peningkatan pendapatan sejak suku tahun lepas,” katanya.Saham wajaran tinggi seperti Public Bank rugi satu sen kepada RM4.38, Petronas Chemicals susut empat sen kepada RM8.46, IHH Healthcare turun lima sen kepada RM5.95 manakala Maybank untung satu sen kepada RM8.72 dan CIMB Bank tidak berubah pada RM5.38.Bagi saham aktif, Resintech dan Cnergenz masing-masing naik dua sen kepada 56 sen dan RM1.04, waran Resintech menokok setengah sen kepada 15 sen, Jentayu menambah satu sen kepada 55.5 sen manakala China Automobile meraih setengah sen.Di papan indeks menyaksikan Indeks FBM Emas menokok 0.13 mata kepada 10,293.68, Indeks FBM 70 meraih 5.5 mata kepada 12,559.80, Indeks FBMT 100 susut 4.04 mata kepada 10,028.21, Indeks FBM Emas Shariah turun 5.20 mata kepada 10,353.02 dan FBM ACE merosot 20.52 mata kepada 4,798.13.Bagi sektor pula, Indeks Tenaga naik 5.22 mata kepada 725.09, Indeks Perladangan menokok 6.05 mata kepada 6,850.74, Indeks Perkhidmatan Kewangan meraih 11 mata kepada 16,345.45 dan Indeks Produk dan Perkhidmatan Perindustrian meningkat  0.33 mata kepada 174.57.- BERNAMA


Eksport industri perkayuan RM28 bilion menjelang 2025

KOTA BHARU, 22 September- Lembaga Perindustrian Kayu Malaysia (MTIB) mensasarkan eksport industri perkayuan mencecah RM28 bilion menjelang 2025, kata Pengerusinya Datuk Hishamuddin Abdul Karim.Beliau berkata perkara itu selaras dengan Dasar Agrokomoditi Kayu Negara (DAKN) yang dilancarkan oleh Kementerian Perusahaan Perladangan dan Komoditi (KPPK) serta sokongan Pelan Strategik Industri Perkayuan Negara (NTISP) bagi 2021 hingga 2025."Pemerkasaan pengembangan industri perkayuan negara akan sentiasa menjadi keutamaan kepada MTIB dalam menghadapi isu dan cabaran ketika ini termasuk isu berkaitan sumber bahan mentah, tenaga kerja, perkapalan, kos pengeluaran dan produktiviti."Bagi memastikan sasaran jualan domestik dapat mencecah RM20 bilion pada 2025, MTIB kini giat mempromosikan penggunaan kayu di pasaran tempatan seperti mengadakan kempen promosi di media massa, penyertaan pameran dan penganjuran pameran seperti Wood & Life style Fair (WLF) yang mula dijenamakan oleh MTIB sejak 2016," katanya kepada pemberita selepas merasmikan Pameran WLF Wilayah Timur 2022 di sini hari ini.Mengulas lanjut, Hishamuddin berkata nilai eksport produk kayu-kayan negara pada 2021 mencatatkan peningkatan sebanyak tiga peratus iaitu RM22.74 bilion berbanding RM22.07 bilion pada tahun sebelumnya.

((Pengerusi Lembaga Perindustrian Kayu Malaysia (MTIB) Datuk Hishamuddin Abdul Karim (tiga, kanan) mendengar penerangan dari Pengarah Urusan Cengal Timber Craft, Burhan Ashari (kanan) pada lawatan ke ruang pameran selepas perasmian Pameran Wood & Lifestyle Fair (WLF) Wilayah Timur di Mydin Mall, Tunjong/BERNAMA)

Bagi tempoh Januari hingga Jun tahun ini pula industri perkayuan negara mencatatkan pertambahan eksport sebanyak 14 peratus kepada RM13.2 bilion berbanding RM11.6 bilion dalam tempoh sama pada 2021.Dalam perkembangan sama, Hishamuddin berkata menerusi pameran WLF kali ini, MTIB mensasarkan impak yang lebih meluas bagi peserta terutamanya dalam memperkasa pengetahuan usahawan berkaitan minat, trend, selera pasaran semasa termasuk elemen berkaitan hijau dan lestari dalam industri perkayuan selain membangunkan reka cipta hasil yang berinovasi di masa hadapan."Untuk rekod, pelaksanaan WLF sebagai platform pameran perdagangan untuk usahawan dalam tempoh empat tahun mulai 2016 hingga 2020 telah berjaya mencatat jualan sehingga RM35 juta."Bagi pameran kali ini pula ia melibatkan seramai 19 peserta yang terdiri daripada pengeluar perabot rumah, kabinet dapur, kraftangan dan cenderahati dari sekitar Kelantan dan Terengganu," katanya.-- BERNAMA


Pelaksanaan subsidi bersasar perlu jadi tumpuan dalam Bajet 2023

KUALA LUMPUR, 22 September- Trend kenaikan Kadar Dasar Semalam, OPR dijangka berterusan tahun hadapan dan mampu mencecah paras pra-pandemik pada 3.25 peratus. Keputusan oleh Jawatankuasa Dasar Monetari, MPC Bank Negara itu bertujuan memperlahan inflasi yang meningkat 4.4 peratus pada Ogos. Justeru kerajaan menerusi Bajet 2023 dijangka terus menumpukan kepada usaha menangani isu sara hidup rakyat demi mendepani cabaran inflasi. Penganalisis Ekonomi Putra Business School, Profesor Madya Dr. Ahmed Razman Abdul Latiff berpendapat tiba masa untuk kerajaan melaksana langkah intervensi menerusi mekanisme subsidi bersasar. Langkah tersebut dilihat mampu mengelak ketirisan selain mengawal perbelanjaan hasil negara secara optimum. "Golongan B40 tetap akan mendapat manfaat itu, sama ada subsidi bersasar atau pukal. "Bagaimanapun golongan lain tetap akan terjejas oleh itu saya melihat selain peningkatan OPR dan subsidi bersasar ini, perlu ada inisiatif tambahan oleh kerajaan berbentuk bantuan berkala untuk memastikan mereka ini tidak terjejas dengan teruk. "Dan saya lihat ruang itu masih ada kerana hasil kerajaan makin meningkat dengan eksport," katanya kepada RTM.

(Profesor Madya Dr. Ahmed Razman Abdul Latiff)

Tambahnya selain kerajaan, pihak berkepentingan lain juga perlu memperkenal alternatif kepada pembiayaan tradisional bagi mengatasi masalah keberhutangan tinggi dalam kalangan rakyat. Antaranya konsep pembiayaan Qardhul Hasan atau Pinjaman Ihsan yang tidak melibatkan faedah tambahan. "Rumah harga RM300,000 tapi hutang terpaksa bayar kepada bank sampai RM700,000 sebab banyak faedah riba itu. Sebenarnya alternatif pemilikan tanpa melalui pinjaman bank itu ada, ini yang perlu digalakkan. "Bagaimana rakyat boleh memiliki kereta tanpa pinjaman dan membuat pinjaman peribadi tanpa faedah melalui konsep Qardhul Hasan. Alternatif pembiayaan tanpa melibatkan faedah ini sebenarnya banyak...di sini kerajaan kena galakkan," tambah beliau.Institusi kewangan juga disaran bekerjasama dengan kerajaan dalam menawarkan inovasi kewangan mesra rakyat jangka panjang bukan sekadar menawarkan moratorium semata-mata.


TH catat pendapatan RM1.47 bilion bagi tempoh separuh pertama 2022

KUALA LUMPUR, 22 September- Lembaga Tabung Haji (TH) mencatat pendapatan berjumlah RM1.47 bilion bagi tempoh separuh pertama 2022.Jumlah deposit merekodkan nilai RM88.09 bilion, paras tertinggi sejak 59 tahun penubuhannya.TH dalam kenyataan memaklumkan, pelaburan pendapatan tetap menyumbang sebanyak RM966.34 juta bagi tempoh tersebut, merangkumi 65.71 peratus daripada jumlah pendapatan kasar.Sepanjang tempoh enam bulan pertama, lebih 200,000 akaun simpanan baharu dibuka menyaksikan peningkatan jumlah keseluruhan pendeposit meningkat kepada 8.6 juta orang.Ini mencerminkan kepercayaan dan sokongan terhadap TH sebagai institusi yang membantu umat Islam menyimpan dan melaksanakan ibadah haji masih kekal utuh.

(Sepanjang tempoh enam bulan pertama, lebih 200,000 akaun simpanan baharu dibuka menyaksikan peningkatan jumlah keseluruhan pendeposit meningkat kepada 8.6 juta orang)

Pencapaian tersebut juga membuktikan daya tahan TH walaupun berdepan impak pandemik COVID-19 yang masih belum berakhir, termasuk ancaman inflasi, ketidaktentuan pasaran dan kelemahan ekonomi dunia.Pendekatan pelaburan yang mengutamakan keselamatan pulangan, menunjukkan komitmen TH untuk melindungi kepentingan para pendeposit dengan memelihara dan meningkatkan simpanan mereka.  Melangkah ke hadapan, pengurus dana haji itu akan meneruskan usaha meningkatkan pendapatan dan menguruskan kos operasi lebih cekap demi agihan keuntungan yang mampan dan stabil untuk pendepositnya.


Kedah catat jumlah pelaburan RM9.7 bilion -MIDA

KUALA LUMPUR, 22 September- Kedah menerima 71 projek yang diluluskan dengan pelaburan berjumlah RM9.7 bilion dari Januari hingga Jun 2022, dengan RM8.9 bilion daripada sumber asing, menurut Lembaga Pembangunan Pelaburan Malaysia (MIDA).Ketua Pegawai Eksekutif MIDA Datuk Arham Abdul Rahman berkata projek-projek ini akan berperanan penting untuk mencipta lebih 3,209 peluang pekerjaan.“Meskipun dalam persekitaran ekonomi global yang mencabar, Kedah merupakan satu daripada lima negeri utama untuk pelaburan oleh komuniti perniagaan,” katanya dalam ucapan alu-aluan pada program MIDA Invest Series: Unfolding States Business Potential (Kedah).Arham berkata Unit Pencepatan dan Penyelarasan Projek atau PACU@MIDA yang memudahkan pelaksanaan projek pelaburan di negeri ini dengan pantas, turut membantu Kedah menerusi sejumlah 277 projek pembuatan yang diluluskan sejak 2017 hingga Julai 2022.“Sebanyak 188 projek (68 peratus) telah dilaksanakan, 68 projek (24 peratus) di peringkat perancangan aktif seperti perolehan tapak dan perbincangan/rundingan dengan pihak berkepentingan yang relevan dan 21 projek (lapan peratus) pula belum dilaksanakan,” katanya sambil menyatakan, setakat ini MIDA telah mempermudah dari segi pelaksanaan 1,600 projek.Menurutnya wilayah Utara Malaysia telah memacu pertumbuhan industri pembuatan sejak bertahun-tahun sebagai destinasi pilihan dalam aktiviti pembuatan semikonduktor luar pesisir serta hab serantau elektrik dan elektronik yang berkembang maju.“Daripada Kedah Aerotropolis, sehinggalah ke pelbagai taman perindustrian, Kedah mempunyai potensi untuk tampil sebagai hab perindustrian global.

( Kedah menerima 71 projek yang diluluskan dengan pelaburan berjumlah RM9.7 bilion dari Januari hingga Jun 2022, dengan RM8.9 bilion daripada sumber asing, menurut Lembaga Pembangunan Pelaburan Malaysia (MIDA)/BERNAMA)

“Langkah untuk memperkenalkan Permit Pembinaan Ekspres yang dikenali sebagai E10 jelas memperlihatkan aspirasi Kedah untuk menjadi destinasi paling sesuai untuk pengembangan perniagaan global,” katanya.Beliau berkata Kedah telah menunjukkan kemajuan yang mengagumkan baru-baru ini, sekali gus membuktikan ia bukan sekadar sebagai negeri jelapang padi Malaysia.Insiatif E10 mempercepat proses yang membolehkan pelabur untuk beroperasi dalam tempoh 10 bulan berbanding waktu purata 24 bulan.“Malah, E10 mula dilaksanakan di Kedah khususnya oleh Majlis Perbandaran Kulim dan telah diperakui Pasukan Petugas Khas Pemudahcara Perniagaan (PEMUDAH) sebagai contoh amalan terbaik yang boleh dicontohi negeri lain dan pihak berkuasa tempatan,” katanya.Sementara itu, Arham berkata terdapat syarikat terkemuka yang memanfaatkan infrastruktur dan rangkaian perkhidmatan sokongan di Kedah yang kukuh dan berpengalaman.Antara syarikat yang telah mempunyai operasi di Kedah adalah Intel, Risen Solar Technology, Infineon, First Solar dan Fuji Electric.“Syarikat-syarikat ini menjanjikan banyak kerjasama dan peluang selanjutnya kepada perniagaan tempatan kita,” katanya. -BERNAMA


JOHOR BAHRU, 22 September- Pertumbuhan ekonomi negeri perlu konsisten pada kadar 7% bagi mencapai matlamat Johor Negeri Maju menjelang 2030. Ini menuntut anjakan paradigma dan katalis yang merangsang ekonomi.Sasaran itu tidak akan tercapai jika gerak kerja lazim diteruskan. Menteri Besar, Datuk Onn Hafiz Ghazi berkata, kerajaan negeri perlu menarik pelabur-pelabur berkualiti seperti dalam sektor minyak dan gas, petrokimia, pusat data, industri elekrik dan elektornik selain mengembangkan industri makanan.  Sehingga Jun, RM60.9 bilion pelaburan direkodkan di Johor, dengan RM51.73 bilion pelaburan asing dan RM9.13 bilion lagi pelaburan domestik, melibatkan 222 projek.  Daripada jumlah itu, RM54.2 bilion dalam sektor perkhidmatan dengan 152 projek, sektor perkilangan RM6.7 bilion melibatkan 68 projek dan bakinya dalam sektor utama.

(Datuk Onn Hafiz Ghazi Johor catat pelaburan lebih RM60 bilion separuh tahun pertama 2022)

"Pencapaian ini tidak lain tidak bukan, membuktikan Johor mempunyai ekosistem perniagaan yang kondusif dan mampu menarik pelaburan berkualiti serta berteknologi dan berimpak tinggi."Kesemua 222 projek yang dicapai ini juga bakal menyumbang sebanyak 7,421 peluang pekerjaan baharu bagi rakyat Johor, di samping memberi kesan berimpak tinggi yang ketara di dalam negeri," kata Onn Hafiz ketika menjawab soalan lisan sidang Dewan Negeri ke-15 di Kota Iskandar, di sini. Katanya, pelaburan ini secara tidak langsung menggalakkan pemindahan teknologi dan peningkatan kemahiran kepada pasaran pekerjaan domestik.  Selain menyumbang pendapatan cukai tanah dan cukai harta, yang hasilnya akan diguna untuk meningkatkan kemudahan dan kemajuan negeri.


Bajet 2023: Cadangan perkenal ekosistem berskala besar

KUALA LUMPUR, 21 September- Bajet 2023 yang dirangka berteraskan kesejahteraan dan kebajikan rakyat perlu mengutamakan peluang pekerjaan.Ini dengan mengambil kira cabaran yang bakal dihadapi oleh rakyat.Ketua Pegawai Eksekutif, Pusat Polisi dan Hal-Ehwal Ekonomi Malaysia (PEACE) Dr. Zokhri Idris berkata, ke arah itu kerajaan harus memperkenal ekosistem ekonomi yang berskala besar."Jadi apabila sistem ekonomi ini bergerak dengan sihat, kompetitif ia dapat menarik pelaburan dan pada masa sama mewujudkan kitaran serta aktiviti ekonomi tempatan, maka hasilnya akan dapat peluang pekerjaan yang lebih banyak. "Jadi peluang pekerjaan itu adalah output atau hasil selepas daripada kita berjaya mewujudkan sistem ekonomi yang sihat, mampan, menyemarakkan lagi aktiviti ekonomi tempatan," katanya kepada RTM.

Beliau optimis, penetapan gaji minimum mengikut kelayakan akan turut diberi fokus dalam pembentangan belanjawan kali ini.Tahap perlindungan sosial pekerja dalam beberapa sektor juga harus diperluas terutama membabitkan individu bekerja sendiri dan dalam sektor tidak formal.Sementara itu, Pakar Ekonomi Kitaran, Pengurusan Sisa dan Alam Sekitar, Dr S. Sri Umeswara pula berpendapat Bajet 2023 perlu memberi galakan untuk pembangunan inklusif dan mampan selain menggariskan penguatkuasaan lebih tegas bagi melindungi alam sekitar."Jadi tindakan atau hukuman haruslah setimpal dengan kesalahan. "Kemudian pelepasan cukai atau subsidi boleh diberikan kepada yang menggunakan teknologi, mengurangkan sumber tenaga yang mendorong kepada pembangunan supaya tidak mencemarkan alam sekitar," jelasnya.

Menerusi kenyataan Pra-Bajet 2023, kerajaan mengekalkan komitmen untuk mengutamakan program dan projek pembangunan yang memberi tumpuan kepada alam sekitar, sosial dan tadbir urus (ESG).


Kerajaan tidak bercadang untuk tambat ringgit - Zafrul

KUALA LUMPUR, 21 September - Kerajaan melalui Bank Negara Malaysia (BNM) tidak bercadang untuk menambat ringgit kepada dolar Amerika Syarikat (AS) pada masa ini kerana langkah itu mempunyai risiko dan penggantian yang besar.Menteri Kewangan, Tengku Datuk Seri Zafrul Tengku Abdul Aziz berkata seandainya tambatan dilaksanakan, Malaysia perlu mengikut sepenuhnya dasar monetari negara yang mata wangnya menjadi rujukan atau asas bagi tambatan ringgit.

"Jika ringgit ditambat, Malaysia akan menghadapi kekangan untuk menetapkan dasar monetari dan rakyat terpaksa menanggung kos pembiayaan yang tinggi walaupun keadaan ekonomi negara kita tidak sama seperti di AS."Langkah tambatan mata wang juga perlu dilengkapi dengan langkah kawalan modal bagi mengelakkan pengaliran keluar modal. Tindakan ini pastinya akan menjejaskan keyakinan pelabur asing terhadap Malaysia," katanya pada sidang media selepas menyampaikan ucaptama di Persidangan Pembangunan dan Pembiayaan Perumahan Hijau Asia anjuran Cagamas Bhd, di sini.Zafrul berkata demikian bagi mengulas mengenai prestasi ringgit dan desakan untuk tambatan ringgit dilaksanakan.Tambah Zafrul, berdasarkan petunjuk ekonomi yang telah dicapai, negara tidak berada di dalam situasi krisis kewangan mahupun ekonomi jika dibandingkan situasi ketika 1997 dan 1998.Katanya, kadar pertukaran ringgit yang fleksibel pada masa ini merupakan dasar penting bagi mengimbangi keperluan dalam menyerap kejutan luaran.


Rebut peluang pasaran lemak bakeri di China, perkukuh sektor hiliran sawit

KUALA LUMPUR, 21 September- Malaysia perlu mengembangkan bahagian pasarannya dalam pasaran lemak bakeri di China, kata Menteri Perusahaan Perladangan dan Komoditi Datuk Zuraida Kamaruddin.Beliau berkata China terpaksa mengimport bahan mentah terutamanya dari Indonesia dan Malaysia kerana pengeluaran tahunan lelemak di China tidak mampu menampung permintaan penggunaan domestik yang semakin meningkat setiap tahun.Menurut Zuraida, pada 2021, Malaysia mengeksport sebanyak 7,655 tan metrik lelemak ke China. Mengambil kira perkara ini, beliau menggesa pengeluar lelemak dan marjerin tempatan agar menjalinkan hubungan secara proaktif dengan pengusaha bakeri terkemuka di ekonomi kedua terbesar dunia itu. "Walaupun bahagian pasaran negara dalam industri bakeri China ketika ini kecil, Malaysia sebagai pengeluar minyak sawit kedua terbesar di dunia mampu mengembangkan bahagian pasarannya dengan strategi promosi dan pemasaran yang betul,” katanya dalam satu kenyataan hari ini. Menurutnya, pasaran marjerin China juga berkembang pesat dengan kadar pertumbuhan tahunan sebanyak 20 peratus.China mengimport bekalan marjerin dari Indonesia, dengan 650 tan metrik dari Malaysia pada 2021, peningkatan 10 peratus daripada 590 tan metrik pada 2020.Saiz pasaran industri bakeri China meningkat kepada 265.7 bilion yuan (RM172.53 bilion) daripada 187.7 bilion yuan (RM121.88 bilion) dengan purata kadar pertumbuhan tahunan terkompaun (CAGR) kira-kira 9 peratus dari 2017 hingga 2021. Zuraida berkata saiz pasaran industri makanan bakeri China dijangka mencecah 287.4 bilion yuan (RM186.62 bilion) pada 2022.

(Permintaan dijangka meningkat untuk bahan seperti shortening dan marjerin yang menggunakan minyak sawit sebagai bahan mentah)

Tahun lepas, pelaburan dalam industri bakeri China mengatasi 26 industri lain dengan jumlah keseluruhan 6.14 bilion yuan (RM3.98 bilion)  susulan pemulihan rancak ekonomi negara tersebut pasca COVID-19.Beliau berkata industri bakeri di China yang semakin mengembang, yang mana lemak bakeri merupakan antara bahan mentah utama dijangka mendorong keberlimpahan ekonomi bagi segmen hiliran sektor minyak sawit Malaysia."Untuk melengkapkan penyertaan industri hiliran minyak sawit, Kementerian Perusahaan Perladangan dan Komoditi (KPPK) telah memulakan kempen "Gerakan Global untuk Memenangi Kebaikan Minyak Sawit"."Platform ini bertujuan untuk mencetuskan kesedaran tentang kualiti minyak sawit Malaysia serta menangkis dakyah dan berita palsu mengenai komoditi nombor satu negara,” katanya. -BERNAMA


Khazanah Nasional teroka potensi pelaburan baharu di Asia Tenggara dan India

KUALA LUMPUR, 21 September -Khazanah Nasional Bhd akan meneroka peluang pelaburan strategik baharu di Asia Tenggara dan India bagi mengukuhkan lagi portfolio pelaburannya di seluruh dunia.Pengarah Urusan Khazanah Nasional, Datuk Amirul Feisal Wan Zahir berkata pemilihan dua pasaran berpotensi itu sebagai destinasi pelaburan berpotensi baharu adalah langkah untuk mempelbagaikan portfolio pelaburan, sekali gus dapat meningkatkan kehadirannya di peringkat dunia.

"Apa yang dilaksanakan kami adalah meninjau pelaburan strategik. Persoalan kini adalah masa, bila dan pasaran mana. Justeru, buat masa ini kami akan meninjau pasaran Asia Tenggara dan India untuk meningkatkan portfolio pelaburan Khazanah Nasional," katanya dalam forum 'MIDF Conversations' yang diadakan secara maya.Tambah Amirul, pengukuhan dolar Amerika Syarikat (AS) berbanding ringgit ketika ini memberi cabaran kepada Khazanah Nasional sekaligus 2022 menjadi tahun yang sukar dalam aspek pelaburan.Beliau berkata, prestasi pelaburan pengurus dana kekayaan kerajaan itu cenderung kepada kesan penilaian di seluruh dunia dan bagaimana impak kekuatan dolar AS kepada mata wang di seluruh dunia."Ia bukan sahaja mengenai dolar AS kerana anda tahu, ia juga membabitkan penilaian pelaburan lain juga. Saya fikir kesan ke atas pelaburan Khazanah Nasional juga tidak dapat dielakkan dan keadaan ini terpaksa dihadapi oleh mana-mana pengurus dana."Kita perlu melihat aspek kenaikan kadar faedah dan bagaimana kesan yang berlaku ke atas pelbagai ekonomi dan negara. Sudah tentu akan memberi kesan. Seperti yang saya katakan, 2022 bukan tahun mudah untuk melabur," katanya.


AME REIT mula penyenaraian di pasaran utama Bursa Malaysia

KUALA LUMPUR, 21 September - AME Real Estate Investment Trust memulakan penyenaraian di pasaran utama Bursa Malaysia pada RM1.14 , dengan 1.06 juta saham bertukar tangan. Saham syarikat amanah pelaburan hartanah patuh shariah itu mencatat premium RM0.01 berbanding harga pembukaan RM1.13.Jelas Pengerusi dan Pengarah Eksekutif syarikat induk, REIT Managers Sdn Bhd, Simon Lee Sai Boon pihaknya berhasrat memperluas portfolio hartanah dalam tempoh 12 bulan selepas penyenaraian. Ini termasuk di i-Park @ Senai Airport City dan di i-Park @ Indahpura, kesemuanya di Johor.

(Lee Sai Boon berucap pada majlis penyenaraian di pasaran utama Bursa Malaysia, semalam)

"Salah satu kelebih REIT yang ditaja ialah dalam tempoh lima tahun, AME REIT bersama-sama AME ELITE yang juga pemilik i-Park Development berhak untuk mengambil alih hartanah industri dan asrama dengan perjanjian sewaan," kata Sai Boon di sini.Terkini, AME REIT mempunyai sejumlah 34 hartanah dan asrama untuk kegunaan industri dengan kadar sewaan 100 peratus oleh syarikat multinasional.


Nilai jualan KBBM dijangka meningkat 2.5 peratus tahun ini - Rosol

PETALING JAYA, 21 September - Nilai jualan Kempen Beli Barangan Malaysia (KBBM) tahun ini dijangka meningkat sebanyak 2.5 peratus berbanding 2021.Timbalan Menteri Perdagangan Dalam Negeri dan Hal Ehwal Pengguna, Datuk Rosol Wahid berkata berikutan itu nilai jualan barangan buatan Malaysia diramal mencecah RM4.4 bilion pada tahun ini berbanding RM3.2 bilion pada tahun sebelumnya.

“Kita jangka tahun ini dalam masa tiga bulan lagi, nilai jualan cecah RM80 juta. Selepas pandemik kita nampak rakyat sudah mula membeli. Mutu produk kita setanding macam makanan, kosmetik sudah setanding produk luar negara. Ini punca kita menjadikan target 2.5 peratus meningkat," katanya pada sidang media selepas merasmikan Program Love Local di Stesen Petronas Kota Damansara 1, di sini.

Tambah Rosol, KBBM dan pasaran produk tempatan terus disemarakkan menerusi Program Love Local di stesen Petronas secara meluas.

Menurut Rosol, menerusi program tersebut lebih 1,800 usahawan atau pengeluar diberi peluang memasarkan pelbagai produk masing-masing di rangkaian Kedai Mesra Petronas.“Hari ini sahaja ada 30 usahawan perusahaan mikro, kecil dan sederhana (PMKS) mempromosi dan memperkenalkan barangan mereka, ada setengahnya sudah pun masuk di Kedai Mesra Petronas ada yang masih dalam proses membekalkan," katanya.


Kegiatan pengambilan untung dorong Mursa Malaysia dibuka rendah

KUALA LUMPUR, 21 September - Kegiatan pengambilan untung susulan prestasi positif bursa tempatan semalam mendorong Bursa Malaysia dibuka rendah pagi ini selain pada masa yang sama menjejaki pergerakan hambar semalaman Wall Street.Seorang peniaga berkata pelabur masih mengambil sikap berhati-hati menjelang keputusan kadar faedah Rizab Persekutuan (Fed) Amerika Syarikat lewat hari ini.Pada pukul 9.06 pagi, indeks penanda aras FTSE Bursa Malaysia KLCI (FBM KLCI) jatuh sebanyak 7.02 mata kepada 1,454.08 daripada penutupan Selasa pada paras 1,461.10.Indeks utama itu menyusut 1.65 mata pada 1,459.45 pada sesi pembukaan dagangan.Di pasaran yang lebih luas, kaunter rugi mengatasi kaunter untung 184 berbanding 79, manakala 191 kaunter tidak berubah, 1,936 tidak diniagakan dan sembilan yang lain digantung.Jumlah dagangan adalah sebanyak 113.54 juta unit bernilai RM47.52 juta.Dalam satu nota penyelidikan hari ini, Malacca Securities Sdn Bhd berkata FBM KLCI meningkat semula semalam selepas susut minggu lepas apabila pelabur mengambil kesempatan di atas saham wajaran tinggi perbankan terpilih.

“Namun begitu, prestasi tidak menentu Wall Street semalaman berikutan kebimbangan kenaikan kadar yang agresif akan merebak ke pasaran serantau dan bursa tempatan."Sementara itu, dana asing masih kekal dalam mod jualan dengan jualan asing bersih lima hari merekodkan sejumlah RM261.4 juta," katanya.Bagi komoditi, firma pembrokeran itu berkata harga minyak mentah telah turun kepada sekitar US$90 setong, manakala minyak sawit mentah (MSM) didagangkan melebihi paras RM3,750.Untuk sektor yang menjadi tumpuan pula, ia menambah sektor teknologi dijangka mengikuti kerugian di Nasdaq semalaman dan diniagakan dengan berhati-hati menjelang mesyuarat Fed, manakala pasaran mungkin memihak kepada sektor perbankan di tengah-tengah persekitaran kitaran naik kadar faedah.“Kami juga memilih sektor pembinaan dan bahan binaan menjelang Bajet 2023. Selain itu, pengeluar plastik juga boleh mendapat manfaat di bawah persekitaran ringgit yang lebih lemah," tambahnya.Antara saham wajaran tinggi, Maybank dan CIMB Bank susut tiga sen setiap satu kepada RM8.67 dan RM5.45, Petronas Chemicals dan IHH Healthcare masing-masing turun enam sen kepada RM8.64 dan RM6.08 manakala Public Bank menambah satu sen kepada RM4.46.Dalam kalangan saham aktif, Top Glove, SNS Networks dan Citaglobal turun setengah sen setiap satu kepada 70 sen, 26.5 sen dan 23 sen, manakala China Automobile dan NWP Holdings tidak berubah, masing-masing pada setengah sen dan 24 sen.Di papan indeks, Indeks FBM Emas merosot 40.90 mata menjadi 10,383.0, Indeks FBMT 100 kerugian 41.99 mata kepada 10,124.76, Indeks FBM Emas Syariah lebih rendah sebanyak 51.62 mata kepada 10,469.81, Indeks FBM 70 menguncup 24.94 mata kepada 12,624.21 dan FBM ACE kerugian 36.73 mata kepada 4,770.57.Mengikut sektor, Indeks Tenaga lemah 2.16 mata untuk mencatatkan paras 718.03, Indeks Perladangan menguncup 51.10 mata kepada 6,856.44, Indeks Perkhidmatan Kewangan jatuh 31.24 mata kepada 16,422.45 dan Indeks Produk dan Perkhidmatan Perindustrian lemah 0.97 mata menjadi 178.02. - BERNAMA


Ringgit susut berbanding dolar AS pada sesi pembukaan urus niaga pagi ini

KUALA LUMPUR, 21 September- Nilai ringgit susut ke paras terendah sepanjang masa berbanding dolar AS pada sesi pembukaan dagangan pagi Rabu, mencecah paras 4.5600 berikutan harga minyak yang lebih rendah selain pengukuhan dolar AS, kata seorang peniaga.Pada jam 9:00 pagi, mata wang tempatan menyusut nilai kepada 4.5640/5680 berbanding dolar AS daripada 4.5585/5595 pada penutup semalam.Ketika ini, penanda aras harga minyak mentah Brent jatuh 0.29 peratus kepada US$90.36 setong.Peniaga ActivTrades Dyogenes Rodrigues Diniz berkata nilai dolar AS kekal menggalakkan dengan jangkaan keputusan kenaikan kadar faedah oleh Jawatankuasa Pasaran Terbuka Persekutuan (FOMC) di Amerika Syarikat (AS) lewat hari ini.Beliau menambah jangkaan pasaran ialah kadar faedah akan dinaikkan sebanyak 75 mata asas kepada 3.25 peratus setahun.“Sekiranya ramalan ini terbukti betul, kemungkinan dolar akan turun sedikit berbanding ringgit pada mulanya, memandangkan pasaran telah pun mengambil kira senario ini.“Sebaliknya, jika Rizab Persekutuan AS menaikkan kadar faedah lebih daripada jangkaan kepada 3.5 peratus setahun, dolar boleh meneruskan pergerakan menaiknya berbanding ringgit ke arah paras 4.6000,” katanya kepada Bernama.Sementara itu, ringgit diniagakan bercampur-campur berbanding sekumpulan mata wang utama.Ringgit menyusut nilai berbanding yen Jepun kepada 3.1758/1788 daripada 3.1725/1734 pada penutup semalam dan turun berbanding dolar Singapura kepada 3.2357/2388 daripada 3.2341/2353 sebelumnya.Bagaimanapun, mata wang tempatan menambah nilai berbanding pound Britain kepada 5.1893/1938 daripada 5.2049/2060 pada Selasa dan meningkat berbanding euro kepada 4.5462/5502 daripada 4.5608/5618 sebelumnya.- BERNAMA


KUALA LUMPUR, 20 September - Ringgit ditutup rendah berbanding dolar AS berikutan harga minyak yang merosot dan tekanan yang ditingkatkan oleh jangkaan meningkat mengenai keputusan kenaikan kadar faedah yang agresif oleh Rizab Persekutuan Amerika Syarikat esok, kata penganalisis. Pada 6 petang, mata wang tempatan merosot kepada 4.5585/5595 berbanding dolar AS daripada 4.5495/5515 pada Isnin.Penganalisis Pasaran Kanan OANDA Eropah Craig Erlam berkata bank pusat, termasuk Bank of England, Swiss National Bank dan South African Reserve Bank, telah bersedia pada minggu ini untuk memberikan kenaikan kadar yang besar dalam usaha berterusan memerangi inflasi.“Bank of Japan juga akan bermesyuarat pada Khamis tetapi topik perbincangan dijangka mengenai cara untuk menjana inflasi yang mampan dan yen yang meningkat,” katanya dalam nota penyelidikan.

Pada masa ini, harga minyak mentah Brent merosot 0.16 peratus kepada US$91.85 setong. Sementara itu, ringgit diniagakan rendah berbanding sekumpulan mata wang utama.Ia susut berbanding pound kepada 5.2049/2060 daripada 5.1678/1700 semalam dan merosot berbanding dolar Singapura kepada 3.2341/2353 daripada 3.2261/2278 sebelum ini.Unit tempatan turut susut berbanding euro kepada 4.5608/5618 daripada 4.5372/5392 pada Isnin dan berkurangan berbanding yen Jepun kepada 3.1725/1734 daripada 3.1706/1724 semalam. - BERNAMA


Pasaran getah ditutup bercampur-campur

KUALA LUMPUR, 20 September - Pasaran getah Malaysia ditutup bercampur-campur hari ini, berikutan kebimbangan para peniaga menjelang mesyuarat Rizab Persekutuan Amerika Syarikat (Fed) untuk menangani inflasi.Mesyuarat dua hari itu dijadualkan berlangsung pada 20-21 Sept dengan para pegawai dijangka menaikkan kadar asas 75 mata kali ketiganya berturut-turut.Bagaimanapun, kenaikan masih disokong oleh sokongan China terhadap ekonomi dan perkembangan positif berkaitan pembangunan bandar getah.Dilaporkan bahawa Pihak Berkuasa Pelaksanaan Koridor Utara telah menandatangani memorandum persefahaman dengan Kementerian Industri Indonesia dan Pihak Berkuasa Getah Thailand untuk mengukuhkan komitmen bagi membangunkan bersama bandar getah pada Mesyuarat Peringkat Menteri Segitiga Pertumbuhan Indonesia-Malaysia-Thailand (IMT-GT) ke-28.

Harga Lembaga Getah Malaysia (LGM) bagi Standard Malaysian Rubber 20 (SMR 20) naik 2.5 sen kepada 606 sen sekilogram manakala lateks pukal susut 2.5 sen kepada 480.5 sen sekilogram.Pada 5 petang, harga penutup LGM bagi SMR 20 berada pada 605.5 sen sekilogram manakala lateks pukal pada 481 sen sekilogram.Sentimen pasaran kekal kukuh. - BERNAMA


China teraju jualan keluaran elektronik pengguna dunia

BEIJING, 20 September- China menggunguli peringkat global dalam pengeluaran dan jualan elektronik pengguna, hasil inovasi dan pembangunan kapasiti jenama negara itu yang lebih baik, menurut Kementerian Perindustrian dan Teknologi Maklumat pada Selasa.Xinhua melaporkan  China kekal sebagai pangkalan pembuatan global yang penting bagi  produk elektronik pengguna, dan berjaya menarik pengeluar elektronik utama dunia untuk menubuhkan pangkalan pembuatan serta pusat penyelidikan dan pembangunan, demikian menurut pegawai kementerian Xu Wenli pada sidang akhbar.Kementerian itu akan mempercepat pelaksanaan industri perintis dan tonggak dalam sektor itu, dan menggalakkan pembangunan teknologi audio-visual generasi baharu selain industri realiti maya, kata Xu.Usaha juga akan dilakukan untuk menggalakkan usaha menaik taraf rangkaian kandungan, pengkomputeran, penyimpanan dan rangkaian paparan industri, antara lain, kata Xu, yang turut menggesa penyepaduan dan pembangunan inovatif teknologi baharu dalam industri utama bagi merangsang potensi penggunaan industri maklumat.-BERNAMA


Eksport sawit negara cecah RM71.02 bilion bagi tempoh Januari hingga Jun 2022 - Willie Mongin

MIRI, 20 September - Pendapatan eksport produk sawit negara melonjak kepada RM71.02 bilion dengan 14.05 juta tan dicatatkan dalam enam bulan pertama 2022, daripada RM45.75 bilion dengan 11.54 juta tan yang direkodkan pada tempoh yang sama 2021.Timbalan Menteri Perusahaan Perladangan dan Komoditi, Datuk Willie Mongin untuk tempoh setahun penuh 2021, sebanyak 25.44 juta tan minyak sawit telah dieksport ke lebih 160 negara dan ini menyumbang kepada pendapatan eksport Malaysia berjumlah RM108.52 bilion.“Ini berikutan permintaan yang tinggi dari negara-negara pengimport dan kenaikan harga minyak sawit yang tinggi dalam pasaran,” katanya ketika berucap merasmikan Persidangan Kebangsaan Pekebun Kecil Sawit 2022 di sini, pada Selasa.Beliau berkata sebagai komoditi pertanian yang berorientasikan pasaran eksport, sawit berdepan dengan pelbagai cabaran yang boleh menggugat perdagangannya ke luar negara.“Adalah penting untuk semua pihak dalam industri berusaha dan bekerjasama menangani cabaran ini seterusnya akan menjadikan industri sawit negara lebih matang dan berdaya saing,” katanya.Willie berkata penggunaan teknologi dalam sektor perladangan sawit, selain amalan pertanian baik dan pengeluaran mampan dapat memberikan impak peningkatan hasil dan pengukuhan daya saing industri.

Beliau berkata Lembaga Minyak Sawit Malaysia (MPOB) telah menghasilkan pelbagai teknologi yang boleh digunakan pihak industri dan pekebun kecil untuk meningkatkan hasil keluaran mereka.Penggunaan mesin penuai buah sawit bermotor atau CANTAS yang dibangunkan oleh MPOB telah meningkatkan hasil tuaian melebihi 100 peratus apabila 8.7 tan boleh dituai dalam sehari berbanding 3.6 tan sehari dengan kaedah manual, katanya.Beliau berkata kerajaan turut menggalakkan pekebun kecil sawit untuk terlibat dalam amalan integrasi tanaman dan ternakan menerusi skim-skim insentif bernilai sehingga RM7,000 sehektar untuk tanaman dan RM15,000 untuk ternakan.Pekebun-pekebun kecil ini turut disarankan bergabung dalam Koperasi Penanam Sawit Mampan (KPSM) yang membolehkan mereka mendapat bantuan pembiayaan kerajaan bagi membantu usaha tani mereka, katanya.Kira-kira 500 pekebun kecil sawit menyertai persidangan dua hari sehingga esok anjuran MPOB di sini. - BERNAMA


Kerajaan perlu turuskan usaha tarik pelabur asing melalui Bajet 2023

KUALA LUMPUR, 20 September- Kerajaan perlu meneruskan usaha menarik kemasukan pelabur asing dalam negara melalui Bajet 2023. Langkah memperkenal pelbagai pakej meliputi penstrukturan semula cukai korporat boleh dilaksana bagi mengukuhkan lagi aliran masuk pelaburan asing. Menurut penganalisis ekonomi, Profesor Dr. Aimi Zulhazmi Abdul Rashid, langkah itu bagi memulihkan ekonomi negara sekaligus mengukuhkan nilai mata wang ringgit pada tahun hadapan. "Kemelesetan ekonomi dunia dijangka pada tahun 2023 akan memberikan kesan tidak baik kepada ekonomi domestik negara. Di sinilah kerajaan perlu juga selain menggalakkan ekonomi domestik, mengadakan pelbagai pakej untuk menarik pelaburan asing masuk ke negara," katanya kepada RTM.

(Profesor Dr. Aimi Zulhazmi Abdul Rashid, Penganalisis Ekonomi)

Selain itu, kerajaan juga katanya perlu memberi fokus kepada sektor-sektor yang menyumbang kepada pertukaran mata wang asing ke dalam negara. Ia termasuk sektor pelancongan yang mampu menarik kehadiran lebih banyak pelancong asing ke Malaysia sekaligus menyumbang kepada pertumbuhan ekonomi negara.Bajet 2023 akan dibentang pada 7 Oktober depan dengan menumpukan kepada agenda kesejahteraan rakyat.


Perdagangan Malaysia pada Ogos meningkat 56.7 peratus kepada RM265.74 bilion

KUALA LUMPUR, 20 September- Perdagangan Malaysia terus mengukuh pada Ogos dengan peningkatan 56.7 peratus kepada RM265.74 bilion berbanding tempoh sama tahun lalu.Kementerian Perdagangan Antarabangsa dan Industri (MITI) menerusi kenyataan memaklumkan, ia merupakan pertumbuhan dua digit yang ke-19 bulan berturut-turut.Nilai eksport negara juga meningkat 48.2 peratus kepada RM141.33 bilion.Nilai import turut melonjak 67.6 peratus kepada RM124.41 bilion dengan lebihan dagangan RM16.92 bilion dicatat pada bulan yang sama. "Pertumbuhan eksport disumbang permintaan terhadap barangan elektrik dan elektronik, keluaran petroleum, minyak sawit keluaran hilirannya, gas asli cecair (LNG) serta barangan optik dan saintifik.Pertumbuhan dua digit direkod bagi eksport ke rakan dagang utama khasnya ASEAN, China, Amerika Syarikat, Kesatuan Eropah, EU dan Jepun," menurut kenyataan itu.

Eksport barangan perkilangan pada Ogos yang mewakili 84.5 peratus daripada keseluruhan eksport, naik 47.7 peratus tahun ke tahun kepada RM119.48 bilion.Eksport keluaran pertanian juga meningkat 42.6 peratus kepada RM10.47 bilion berbanding Ogos 2021, disokong oleh eksport yang kukuh bagi minyak dan produk sawit.


Kadar antara bank jangka pendek ditutup kukuh disokong operasi BNM

KUALA LUMPUR, 20 September- Kadar antara bank jangka pendek ditutup stabil pada Selasa susulan langkah operasi Bank Negara Malaysia (BNM) menyerap lebihan mudah tunai daripada sistem kewangan.Mudah tunai dalam sistem konvensional berkurangan kepada RM34.52 bilion daripada RM38.60 bilion pada pagi ini manakala dana Islam turut susut kepada RM26.02 bilion daripada RM29.28 bilion, sebelum ini.Pada awal hari ini, bank pusat itu menawarkan masing-masing satu tender pasaran wang konvensional, tiga tender Qard dan satu tender repo berbalik.

BNM juga pada 4 petang, melaksanakan masing-masing satu tender pasaran wang konvensional bernilai RM34.50 bilion dan tender pasaran wang Murabahah RM25.0 bilion, kedua-duanya bagi wang sehari.Bank pusat tersebut turut menyemak tender semalaman konvensional Murabahah daripada RM24.2 bilion kepada RM25.0 bilion.Selain itu, purata kadar semalaman Islam pada 1.72 peratus manakala kadar seminggu, dua minggu dan tiga minggu masing-masing pada 1.78 peratus, 1.82 peratus dan 1.85 peratus.- BERNAMA


Bajet 2023: Tumpu pembangunan PMKS agar lebih berdaya saing, kukuh

KUALA LUMPUR, 20 September- Bajet 2023 bakal memberi penekanan kepada pembangunan Perusahaan Mikro Kecil dan Sederhana (PMKS) seiring sumbangannya dalam pertumbuhan ekonomi negara.Justeru, peluang itu disambut baik perwakilan dan usahawan PMKS yang turut memberikan cadangan agar PMKS lebih berdaya saing dan kukuh.Menurut Presiden Persatuan Peniaga dan Penjaja Bumiputra WPKL, Datuk Seri Rosli Sulaiman peruntukan sebanyak RM180 juta diperlukan.Ia bagi mempertingkat kebajikan dan kesihatan para peniaga menerusi sistem IN2NIAGA yang mula dibangunkan Ogos lalu."Kad ini diperuntukkan khususnya kepada masyarakat ini kerana kita dapati sebelum ini tidak ada usaha yang telah dibuat untuk membantu memastikan supaya mereka mendapat perlindungan daripada Perkeso."Apa yang kita usahakan ini sebenarnya adalah satu kebajikan yang boleh kita beri kepada masyarakat tanpa kita mengambil kewangan daripada masyarakat itu sendiri," katanya kepada RTM.

Bagi Pengasas Agenda Suria Communication ASC, Jaggarao Simancha peluang kedua perlu diberikan kepada PMKS yang terpaksa menanggung beban hutang berpanjangan sejak pandemik melanda."Untuk IKS yang kecil atau sederhana kecil diberi kelonggaran dan mengarahkan pihak bank untuk memberi pertolongan kepada golongan sasar ini...ini yang paling penting sekali," jelasnya.Beliau turut mencadangkan agar lebih banyak inisiatif berbentuk latihan dilaksana agar mereka lebih bersedia ke arah digitalisasi perniagaan global."Kalau kerajaan dapat membuat program secara terus kepada semua IKS ini...saya rasa IKS di negara ini boleh bersaing bukan sahaja di Malaysia tetapi juga di rantau ini...ini yang paling penting sekali saya tengok," tambah beliau.

Selain itu, lanjutan moratarium juga perlu diberikan agar peniaga PMKS ini dapat pulih semula."Supaya mereka dapat menjalankan perniagaan tanpa gangguan dan dapat memberikan pekerjaan kepada lebih ramai orang. "Jika diberikan moratorium ini PMKS akan dapat berjalan dan juga menolong 70 peratus daripada pekerjaan yang berada di negara ini," menurut Presiden Dewan Perniagaan Melayu Malaysia, Abd Halim Husin.


Bursa Malaysia ditutup rendah ekoran jualan berterusan dalam saham wajaran tinggi

KUALA LUMPUR, 19 September - Bursa Malaysia ditutup rendah pada Isnin, dipengaruhi oleh jualan berterusan dalam saham wajaran tinggi, seiring dengan penurunan yang dicatatkan bursa-bursa serantau.Saham Asia mengambil petunjuk daripada penurunan yang dialami Wall Street pada Jumaat, dalam situasi kebimbangan mengenai prospek ekonomi global dan langkah pengetatan dasar monetari oleh bank-bank pusat di seluruh dunia, kata peniaga.Pada 5 petang, FTSE Bursa Malaysia KLCI (FBM KLCI) yang menjadi penanda aras pasaran susut 15.79 mata kepada 1,451.52  daripada 1,467.31 ketika ditutup pada Khamis minggu lepas.Indeks utama itu dibuka 7.80 mata lebih rendah kepada 1,459.51 sebelum bergerak di antara 1,446.04 dengan 1,460.91 sepanjang sesi dagangan.Bagi keseluruhan pasaran, kaunter rugi mengatasi kaunter untung sebanyak 706 berbanding 217, manakala 349 kaunter tidak berubah, 1,101 kaunter tidak diniagakan dan 17 yang lain digantung.Jumlah dagangan berkurangan kepada 2.19 bilion unit bernilai RM1.76 bilion daripada 2.62 bilion unit bernilai RM2.67 bilion pada Khamis.Naib Presiden Penyelidikan Ekuiti, Rakuten Trade Sdn Bhd, Thong Pak Leng berkata indeks-indeks serantau utama juga bergerak rendah kerana pelabur berhati-hati jika Rizab Persekutuan Amerika Syarikat dan bank pusat lain mungkin bertindak melampaui sasaran dasar mereka dan ini boleh mencetuskan kemelesetan global.“Bagi bursa tempatan, kami berpandangan pasaran tempatan akan mengalami beberapa cabaran dalam ketidaktentuan global yang semakin meningkat. Walau bagaimanapun, kami yakin pembelian saham akan berterusan ke atas saham yang mengalami penurunan.“Oleh itu, kami menjangkakan FBM KLCI didagangkan dalam julat yang lebih luas 1,440 hingga 1,470 bagi minggu ini. Sokongan pada paras 1,470 telah ditembusi dan tahap sokongan seterusnya adalah pada 1,430 diikuti oleh 1,400 manakala paras rintangan pada 1,480,” katanya.

Di peringkat rantau, Indeks Hang Seng Hong Kong susut 1.04 peratus kepada 18,565.97; Indeks Straits Times Singapura turun 0.36 peratus kepada 3,256.48; Kospi Korea Selatan kurang 1.14 peratus kepada 2,355.66 dan Indeks SSE Shanghai menguncup 0.35 peratus kepada 3,115.60.Di peringkat domestik, saham wajaran tinggi Bursa, Maybank dan CIMB Bank masing-masing naik lima sen kepada RM8.63 dan RM5.42; Public Bank susut dua sen kepada RM4.45; Petronas Chemicals kurang tiga sen kepada RM8.59 dan IHH Healthcare kurang 16 sen kepada RM6.16.Bagi saham aktif, Top Glove susut enam sen kepada 70.5 sen, SNS Network Technology kurang setengah sen kepada 29.5 sen dan Hartalega menguncup 11 sen kepada RM1.49, manakala XOX naik setengah sen kepada dua sen dan Metronic mendatar pada dua sen.Di papan indeks, Indeks FBM Emas susut 113.34 mata kepada 10,361.24; Indeks FBMT 100 kurang 111.20 mata kepada 10,103.45; Indeks FBM Emas Shariah merosot 127.35 mata kepada 10,451.47; FBM 70 turun 143.69 mata kepada 12,583.89 dan FBM ACE menguncup 74.35 mata kepada 4,759.40.Dari segi sektor, Indeks Tenaga turun 14.14 mata kepada 723.48; Indeks Perkhidmatan Kewangan susut 121.86 mata kepada 16,369.62; Indeks Produk dan Perkhidmatan Perindustrian kurang 3.43 mata kepada 178.04 manakala Indeks Perladangan menambah 15.81 mata kepada 6,873.93.Jumlah dagangan di Pasaran Utama berkurangan kepada 1.40 bilion saham bernilai RM1.55 bilion daripada 1.73 bilion saham bernilai RM2.35 bilion yang dicatatkan pada Khamis minggu lepas.Jumlah dagangan waran meningkat kepada 242.78 juta unit bernilai RM29.69 juta daripada 188.30 juta unit bernilai RM27.73 juta sebelumnya.Jumlah dagangan di Pasaran ACE merosot kepada 536.45 juta saham bernilai RM184.92 juta daripada 706.18 juta saham bernilai RM293.68 juta.Kaunter produk dan perkhidmatan pengguna menyumbang 187.68 juta saham yang didagangkan di Pasaran Utama, produk dan perkhidmatan perindustrian (382.64 juta), pembinaan (47.59 juta), teknologi (123.78 juta), SPAC (tiada), perkhidmatan kewangan (77.77 juta), hartanah (120.41 juta), perladangan (22.87 juta), REIT (7.86 juta), dana tertutup (6,000), tenaga (153.86 juta), penjagaan kesihatan (190.61 juta), telekomunikasi dan media (20.94 juta), pengangkutan dan logistik (53.02 juta) serta utiliti (15.20 juta). -BERNAMA


Ringgit ditutup susut, diasak jangkaan kenaikan kadar faedah AS

KUALA LUMPUR, 19 September - Ringgit ditutup rendah berbanding dolar Amerika Syarikat (AS) pada Isnin, diasak berterusan oleh tekanan pengukuhan unit negara maju itu bagi sesi kelima berturut-turut susulan jangkaan kenaikan kadar faedah AS pada minggu ini, kata penganalisis.Pada pukul 6 petang ini, ringgit di paras 4.5495/5515 berbanding dolar AS daripada 4.5340/5365 pada akhir urus niaga Khamis lepas.Pasaran ditutup pada Jumaat bersempena cuti umum sambutan Hari Malaysia.Ketua Ahli Ekonomi Bank Islam Malaysia Bhd, Firdaos Rosli berkata ringgit turut ditekan oleh data jualan runcit dan tuntutan pengangguran AS yang lebih kukuh dan hanya mendorong bank pusat AS untuk mempertahankan pendirian tegas dalam menangani inflasi.“Ini akan menyebabkan pihak Rizab Persekutuan AS (Fed) menaikkan lagi kadar faedah yang akan memberi kesan terhadap mata wang negara-negara sedang pesat membangun, termasuk ringgit,” katanya kepada Bernama.Bagaimanapun, beliau berkata ringgit semakin mengukuh berbanding mata wang utama lainnya sejak beberapa minggu lepas susulan asas-asas ekonomi negara yang kukuh manakala prospeknya juga kekal stabil di tengah-tengah pemulihan pasaran tenaga kerja secara beransur-ansur.

“Namun, ringgit dijangka kekal susut berbanding dolar AS berikutan jangkaan pasaran mengenai kenaikan satu mata penuh atau sekurang-kurangnya 75 mata asas dalam mesyuarat pada 20-21 September ini,” katanya.Berikutan itu, Firdaos menjangkakan ringgit diniagakan antara RM4.55 hingga RM4.57 berbanding dolar AS pada minggu ini.Dalam pada itu, ringgit diniagakan kebanyakannya rendah berbanding kumpulan mata wang utama lain.Ringgit rendah berbanding euro kepada 4.5372/5392 daripada 4.5317/5342 pada akhir urus niaga Khamis, susut berbanding dolar Singapura kepada 3.2261/2278 daripada 3.2238/2261 dan turun berbanding yen Jepun kepada 3.1706/1724 daripada 3.1647/1666 sebelum ini.Unit tempatan itu bagaimanapun mengukuh berbanding pound Britain kepada 5.1678/1700 daripada 5.2214/2242 pada minggu lepas. -BERNAMA


Harga emas dijangka cecah US$1,800 seauns pada hujung tahun

KUALA LUMPUR, 19 September - Harga emas dijangka pulih dan akan mencecah paras US$1,800 (US$1=RM4.53) seauns pada hujung tahun daripada US$1,670 seauns pada masa ini disebabkan persekitaran pasaran yang lebih stabil.“Ia akan mencecah US$1,800 seauns menjelang akhir tahun ini. (Selain itu), harga emas akan bergantung pada persekitaran tahun depan tetapi ia tidak akan tiba-tiba melonjak ke paras US$2,000 seauns,” kata Ketua Pegawai Eksekutif Singapore Bullion Market Association Albert Cheng.Kenaikan kadar faedah semasa yang meningkat, pengukuhan dolar Amerika Syarikat (AS) serta ketidaktentuan dalam perdagangan dan pasaran ekuiti telah mempengaruhi harga emas, tambahnya.Beliau berkata, terdapat orang yang beralih kepada emas pada masa ketidaktentuan, kenaikan inflasi dan pasaran kewangan yang tidak stabil, tetapi ia memiliki ciri-ciri aset kecairan yang tinggi berbanding aset kelas lain dan aktiviti memburu harga emas yang lebih murah menyebabkan harganya jatuh.“Kadar faedah yang tinggi dijangka berterusan untuk sementara waktu dan dolar AS akan terus kukuh kerana ia disifatkan sebagai mata wang yang selamat, dan sebab itu orang ramai akan beralih kepada dolar AS apabila berlakunya ketidaktentuan dalam ekonomi.“Jika melihat pada enam bulan akan datang, saya fikir harga emas akan kekal tetapi saya tidak fikir ia akan turun terlalu rendah,’’ kata Cheng kepada pemberita selepas majlis pelancaran semula kontrak Niaga Hadapan Emas di Bursa Malaysia Derivatives di sini hari ini.

Cheng berkata, adalah sukar untuk meramalkan prestasi komoditi itu kerana harga emas sangat bergantung kepada geopolitik global dan sama ada kadar faedah akan stabil atau sebaliknya.Bagaimanapun, beliau berpendapat orang ramai akan terbiasa dengan persekitaran pasaran dan akan melihat semula portfolio mereka dan kembali kepada perkara asas.Cheng merupakan salah seorang ahli panel pada perbincangan panel industri yang bertajuk “Is Gold a Safe Haven in a Volatile and High-Interest Rate Environment?”, sempena dengan acara pelancaran semula kontrak Niaga Hadapan Emas. - BERNAMA


Pelabur asing kekal sebagai penjual bersih minggu lepas, catat aliran keluar RM186.2 juta - MIDF

KUALA LUMPUR, 19 September- Pelabur asing terus kekal menjadi penjual bersih pada minggu dagangan yang lebih pendek minggu lepas berikutan sambutan Hari Malaysia pada Jumaat, melupuskan ekuiti bernilai RM186.2 juta berbanding RM42.49 juta pada minggu sebelumnya.Dalam laporan aliran dana mingguannya hari ini, MIDF Research berpendapat jualan bersih oleh pelabur asing didorong oleh data inflasi Amerika Syarikat yang lebih tinggi daripada jangkaan, sekali gus mendorong pelabur menjangkakan satu lagi kenaikan kadar agresif oleh Rizab Persekutuan AS.Pelabur asing adalah pembeli bersih pada urus niaga Isnin mencatatkan sejumlah RM47.5 juta, sebelum beralih menjadi penjual bersih mulai Selasa dan hari-hari berikutnya.Aliran keluar tertinggi dicatatkan pada Khamis dengan sejumlah -RM153.8 juta, manakala jumlah aliran keluar yang direkodkan pada Selasa dan Rabu, masing-masing -RM22.4 juta dan -RM57.5 juta,” kata firma penyelidikan itu.Sementara itu, ia menambah institusi tempatan bertukar semula sebagai penjual bersih minggu lepas, walaupun pada kadar yang jauh lebih rendah iaitu -RM4.7 juta, selepas menjadi pembeli bersih untuk seketika pada minggu sebelumnya."Mereka adalah penjual bersih mulai hari Isnin hingga Rabu dengan aliran keluar bersih yang dilaporkan berjumlah -RM35.2 juta pada hari Isnin, -RM40.8 juta pada hari Selasa dan -RM12.6 juta pada hari Rabu,” katanya.Bagaimanapun, institusi tempatan beralih kepada pembeli bersih selepas belian bersih RM84.0 juta pada Khamis sebelum pasaran ditutup untuk urus niaga pada Jumaat.Sementara itu, peruncit tempatan menjadi pembeli bersih semula dengan merekodkan sejumlah RM190.8 juta selepas jualan bersih -RM48.8 juta pada minggu sebelumnya.Walaupun memulakan urus niaga minggu lepas dengan jualan bersih ekuiti bernilai -RM12.3 juta, mereka kemudiannya membeli ekuitI bernilai sebanyak RM63.2 juta pada Selasa, RM70.1 juta pada Rabu dan RM69.9 juta pada Khamis, kata MIDF.

Setakat tahun ini, pelabur antarabangsa telah menjadi pembeli bersih selama 24 daripada 37 minggu 2022, dengan jumlah aliran masuk bersih RM7.93 bilion manakala institusi tempatan adalah penjual bersih selama 29 daripada 37 minggu, dengan jumlah bersih aliran keluar -RM9.91 bilion."Peruncit tempatan telah menjadi pembeli bersih selama 24 daripada 37 minggu 2022. Setakat ini, mereka telah membeli ekuiti bernilai sehingga RM1.98 bilion. -BERNAMA


Bursa Malaysia dibuka rendah, pelabur masih dalam kebimbangan

KUALA LUMPUR, 19 September - Bursa Malaysia memulakan urus niaga pagi ini rendah selepas cuti hujung minggu Hari Malaysia yang panjang, menyaksikan para pelabur masih mengambil sikap berhati-hati berikutan kerugian berterusan di Wall Street pada Jumaat yang didorong oleh kebimbangan terhadap kenaikan kadar Rizab Persekutuan Amerika Syarikat (AS), kata seorang peniaga.Pada jam 9.15 pagi, indeks penanda aras FTSE Bursa Malaysia KLCI (FBM KLCI) jatuh sebanyak 14.50 mata kepada 1,452.81 daripada penutupan Khamis pada 1,467.31.Indeks penanda aras dibuka 7.80 mata lebih rendah pada 1,459.51.Di pasaran yang lebih luas, kaunter rugi mengatasi kaunter untung 347 berbalas 102, manakala 256 kaunter tidak berubah, 1,668 tidak diniagakan dan 17 yang lain digantung.Jumlah dagangan adalah sebanyak 250.12 juta unit bernilai RM178.96 juta.Dalam nota penyelidikan hari ini, Malacca Securities Sdn Bhd berkata sentimen menjadi agak goyah sebelum cuti panjang hujung minggu lepas dengan semua tumpuan terarah kepada mesyuarat Rizab Persekutuan Amerika Syarikat bulan September serta data kadar inflasi Malaysia yang akan dikeluarkan minggu ini.Justeru, bursa tempatan mungkin terus menyaksikan dagangan mendatar, begitu juga bursa serantau yang lain, katanya.

Berkenaan komoditi pula, ia menambah harga minyak mentah didagangkan melebihi US$91 setong, manakala minyak sawit mentah berlegar di bawah RM3,900.Sementara itu, dalam kalangan saham wajaran tinggi, Maybank dan CIMB Bank masing-masing naik tiga sen kepada RM8.61 dan RM5.40, Petronas Chemicals meningkat lima sen kepada RM8.67, Public Bank susut satu sen kepada RM4.46 dan IHH Healthcare turun 25 sen kepada RM6.07.Bagi saham aktif, Top Glove susut tiga sen kepada 73.5 sen, RGB lega setengah sen kepada 11.5 sen dan Supermax lemah dua sen kepada 71 sen.SNS Network Technology pula menokok setengah sen kepada 30.5 sen, manakala Metronic tidak berubah pada dua sen.Di papan indeks, Indeks Emas FBM turun 99.56 mata menjadi 10,375.02, Indeks FBMT 100 menyusut 97.56 mata kepada 10,117.09, Indeks FBM Emas Syariah lebih rendah sebanyak 107.0 mata kepada 10,471.82, FBM 70 menguncup 108.04 mata kepada 12,619.54 dan FBM ACE 59.33 mata lebih rendah pada 4,774.42.Mengikut sektor, Indeks Tenaga berkurangan 5.5 mata pada 732.12, Indeks Perladangan susut 3.47 mata menjadi 6,854.65, Indeks Perkhidmatan Kewangan turun 133.81 mata kepada 16,357.67 dan Indeks Produk dan Perkhidmatan Perindustrian lemah 0.94 mata kepada 180.53. - BERNAMA


Ringgit dibuka rendah sedikit berbanding dolar AS

KUALA LUMPUR, 19 September - Ringgit meneruskan aliran menurun pada sesi pembukaan dagangan Isnin berikutan kekurangan pemangkin di tengah-tengah sentimen penolakan risiko yang semakin meningkat, kata seorang penganalisis.Pada jam 9 pagi, nilai mata wang tempatan menyusut kepada 4.5350/5405 berbanding dolar AS daripada 4.5340/5365 pada penutupan Khamis.Pasaran ditutup pada Jumaat minggu lepas sempena sambutan Hari Malaysia 2022.Dalam satu nota, Kenanga Research berkata pelabur terus memantau rapat dasar monetari Rizab Persekutuan (Fed) Amerika Syarikat yang dilhat amat penting pada akhir minggu ini dengan Jawatankuasa Pasaran Terbuka Persekutuan dijangka meneruskan momentum kenaikan kadarnya.“Ringgit diunjur diniagakan sekitar 4.52-4.55 berbanding dolar AS yang menjadi tempat perlindungan selamat di tengah-tengah sentimen penghindaran risiko yang semakin meningkat dengan jangkaan Fed mungkin terus menaikkan kadar sebanyak 75 mata asas lagi,” katanya.Namun begitu, penurunan selanjutnya mata wang tempatan diimbangi oleh kenaikan harga minyak yang pada masa ini penanda aras minyak mentah Brent meningkat 1.11 peratus kepada US$92.36 setong.

Sementara itu, ringgit diniagakan bercampur-campur berbanding sekumpulan mata wang utama.Mata wang tempatan meningkat nilai berbanding pound Britain kepada 5.1799/1862 daripada 5.2214/2242 pada penutup Khamis dan lebih tinggi berbanding dolar Singapura kepada 3.2236/2280 daripada 3.2238/2261 sebelumnya.Bagaimanapun, mata wang tempatan menyusut nilai berbanding euro kepada 4.5395/5450 daripada 4.5317/5342 minggu lepas dan lemah berbanding yen Jepun kepada 3.1729/1770 daripada 3.1647/1666 sebelumnya. - BERNAMA